
הצעת חוק תאגידי מים וביוב, התש"ס-1999

היו"ר אברהם פורז:

	רבותי, אני מקדם אתכם בברכה במפגשנו בנושא חוק תאגידי מים וביוב. באיזה סעיף אנחנו נמצאים?

שרי אברמוב:

	סעיף 23(ב).

היו"ר אברהם פורז:

	כוונתי שניתן לעניין הזה דחיפה. לא ניכנס לפרטי הפרטים של הניסוחים. אני לא רוצה שנתעסק חודשים על חודשים עם החוק הזה. 

תמר הקר:

	אני גם אמרתי שמי שרוצה להגיש לנו הערות טכניות – אנחנו מוכנים לשמוע.

היו"ר אברהם פורז:

	הגברת הקר מזמינה את כולכם להגיש לה הערות והיא תתקן מיוזמתה ומטעמה. בבקשה, נקרא את הסעיפים.

תמר הקר:

"סעיף 23(ב)(1), (2), (3), (4), (5), וסעיף קטן (ג)."

היו"ר אברהם פורז:

	יש הערות? מאושר.

תמר הקר:

"ביצוע פעילות באמצעות אחר
   סעיף 24(א), (ב)."

"(ג) התקשרות כאמור בסעיף קטן (ב) לא תהיה אלא עם חברה שהתאגדה בישראל לפי פקודת החברות או לפי חוק החברות", או פשוט התאגדה בישראל...

היו"ר אברהם פורז:

	אפשר בכלל להוריד את המלים.

תמר הקר:

	כן, התאגדה בישראל. 

היו"ר אברהם פורז:

	בשביל מה אנחנו צריכים את כל המגבלות האלה?


תמר הקר:
	
	כאן מדובר לא על קבלן משנה לנושא מסויים.

היו"ר אברהם פורז:
	
	אני יודע, אבל אם לאחד יש רק חמש שנים ואם היתה לו בעיה יותר קטנה והוא היה מאד מוצלח? אתם כובלים את עצמכם סתם. 

תמר הקר:

	מדובר בתפעול. אנחנו גם אומרים: לה או למי מבעלי השליטה בה, כלומר זה לא חייב להיות שהחברה הזאת היא חברה כל כך ותיקה, אבל יש בה גוף שותף עיקרי שהוא בעל ניסיון – בין בינלאומי ובין בארץ. 

היו"ר אברהם פורז:

	אני מציע להסתפק בניסיון של שבע שנים לפחות במתן שירותי מים וביוב, נקודה. תעזבו את בשטחו יותר קטן, יותר גדול. שישקלו את זה. תארי לך שעשו דבר נפלא בעיר יותר קטנה, אז יגידו לו: אתה פסול?

תמר הקר:

	עדיין, גם לסדרי גודל יש משמעות. 

היו"ר אברהם פורז:
	
	אתם רוצים את זה – תשאירו, אבל אני חושב שחבל לכם. 

זוהר ינון:

	בשלב זה כן. 

איטה ילין:

	איטה ילין, משרד העבודה. אני שוב רוצה להפנות את כבוד הוועדה לעניין של התאגדות גם בצורה של אגודה שיתופית, כשהנושא הועלה אבל טרם עבר דיון כאן. 

היו"ר אברהם פורז:

	יש כאן בעיה של אגודה שיתופית?

תמר הקר:

	בהקשר הזה זה לא רלוונטי. מה שנאמר זה שיש אגודות מים קיימות...

היו"ר אברהם פורז:

	כאן מדובר בקבלן משנה.




איטה ילין:

	נכון. גם קבלן המשנה יכול להיות מסוג של אגודה. אנחנו חושבים שאין סיבה להגביל את כל ההתקשרויות.

תמר הקר:

	מדובר כאן על פעילות עסקית לחלוטין. 

היו"ר אברהם פורז:

	כאן את כאילו עושה מעין קבלנות משנה. את מעבירה את זה למישהו, אבל זה יותר מקבלנות משנה. נניח שיש איזו אגודה שיתופית – מה שכנראה נדיר, אבל נניח שקרה – לעילא ולעילא עם המון ניסיון, למה לסגור את זה רק לחברה?

תמר הקר:

	משרד המשפטים התנגד. כאן מדובר על גוף שהולך לקבל רשיון משנה. אני יודעת שמשרד המשפטים מתנגד לזה, הוא חושב שבסוג כזה של פעילות צריכה להיות חברה שפקודת החברות חלה עליה.

היו"ר אברהם פורז:
	
	אני מציע שנכתוב כרגע גם את המלים אגודה שיתופית. הרי לא חייבים לתת לה. 

דנה ג'ורני:

	תיקנו את זה בפעם קודמת. 

היו"ר אברהם פורז:
	
	לא, תיקנו לדבר אחר.

דנה ג'ורני:

	תיקנו את ההגדרה. 

היו"ר אברהם פורז:

	כמו שנתיבי איילון שזו חברה שהוקמה עבור תל-אביב, פתאום סללה כבישים באזור חיפה, יכול להיות שיסתבר שאיזו אגודה שיתופית באיזו עיר צוברת ניסיון, היא עושה את זה מאד טוב ובאופן יעיל, ואז היא נפסלת רק מחמת היותה אגודה שיתופית.

	אני חושב שהדוגמה הזאת היא היפותטית – זה כנראה לא קיים – אבל נניח שזה קיים, לא רואה סיבה לפסול את זה.

תמר הקר:

	אולי נכתוב: תאגיד.

היו"ר אברהם פורז:
	
	נכון. 

נורית אלוף:

	גם בהגדרות. ההגדרות צריכות להיות תאגיד, וכל תאגיד לפי צורת ההתאגדות  החוקית שלו במדינת ישראל. 

היו"ר אברהם פורז:
	
	התקשרות כאמור לא תהיה אלא עם תאגיד שהתאגד בישראל. 

נורית אלוף:

	מר פורז, תחזור להגדרות. 

היו"ר אברהם פורז:

	רבותי, נעשה לזה עוד "גיהוץ". בואו נתקדם.

תמר הקר:

"סעיף 24(ד), (ה)."

"(ו) בכפוף להוראות סעיף קטן (ה), דין רשיון משנה כדין רשיון, והוראות חוק זה והתקנות 
       והכללים שנקבעו לפיו יחולו על בעל רשיון משנה כשם שהן חלות על החברה..."

היו"ר אברהם פורז:

	כאן אמרנו שבהגדרת החברה יהיה גם אגודה שיתופית. 

תמר הקר:

	אמרנו על קיימות. 

היו"ר אברהם פורז:

	בסדר, אבל זה צריך להיות ברור. לצורך הסעיף הזה, חברה כולל אגודה שיתופית. 

תמר הקר:

"24(ז)..... הפר בעל רשיון משנה הוראה חופפת שהוחלה עליו כאמור, יראו בכך גם הפרה של 
         החברה, לרבות כל דבר וענין, לרבות בענין סעיף 20 ופרק ט'."

	סעיף 20 זו הסמכות לבטל רשיון או להגבילו. פרק ט' זה פרק העונשין בעיצומים כספיים.

"סעיף 24(ח)".

היו"ר אברהם פורז:

	זה לא משהו לרעת צד ג' באופן מוגזם?

תמר הקר:

	הסיפה הזאת? משרד המשפטים מצא שכאשר יש נושא עקרוני, צריך לכתוב את הדבר הזה, מפני שאחרת, בית משפט יכול בעצם לעקוף את כל האישור. 

היו"ר אברהם פורז:

	אז יהיו כאן תביעות אישיות נגד מי שחתם על ההסכמים האלה. 

תמר הקר:

	זה לא מונע.

היו"ר אברהם פורז:

	זאת אומרת, בהנחה שמי שניהל חברה והוא עשה כל מיני דברים כאלה וחתימתו בשם החברה בטלה, אז יש לו אחריות אישית. זה מה שאתם רוצים?

תמר הקר:

	אנחנו בוודאי לא רוצים שיגידו שלמרות שעשו כאן דבר שהוא בניגוד בולט לכוונת החוק, אפשר יהיה להכשיר בדיעבד על ידי כך שהתחילו לפעול. 

היו"ר אברהם פורז:

	אני לא יודע. בטלה – הרי יש בדיני תאגידים – לא אושרה על ידי הממונה, היא בטלה. טוב, אז יש אחריות אישית בעצם. זאת התוצאה – שמי שחתם על הסכם כזה והממונה לא אישר...

	נשאיר את זה כך. 

דוברת:

	מה אומר סעיף 31?

תמר הקר:

	סעיף 31 נותן לבית משפט סמכות מן הצדק, למרות שהחוזה הוא בלתי חוקי, כן לקיים אותו, ואז אנחנו איבדנו את כל האפקט. 

	סעיף 24 מאושר?

היו"ר אברהם פורז:

	כן.

תמר הקר:

"איסור עסקאות אחרות עם ספק המים
  סעיף 25(א), (ב), (ג)."

היו"ר אברהם פורז:

	הערות?




עמוס אפשטיין:

	שמי עמוס אפשטיין, אני מנכ"ל "מקורות". החוק הזה הוא חוק אנטי "מקורותי", זה ברור לגמרי. "מקורות" היום בפועל מפעילה את רוב מכוני הביוב במדינת-ישראל, באיכות הטובה ביותר שקיימת, על כך אין ויכוח בכלל, ברמה ובאיכות – יושבים כאן גם אנשי יחידות המים ואנשי מינהלת הביוב, הם יכולים להעיד שזה ברמה הגבוהה ביותר.

	אנחנו נמצאים היום לא בתל-אביב ולא בכפר-סבא. אנחנו נמצאים באילת. עיריית קרית שמונה אומרת...

היו"ר אברהם פורז:

	תתמקד בסעיף.

עמוס אפשטיין:

	אני מתמקד בסעיף – אני "פסול חיתון". בקרית שמונה, בהפצצות...

היו"ר אברהם פורז:

	למה אתה "פסול חיתון"? 

עמוס אפשטיין:

	כי אני ספק המים. 

היו"ר אברהם פורז:

	ספק המים אינו רשאי לבצע את תפקידי החברה. אתה ספק המים, מי שמספק את רוב המים, אותך רוצים לעצור בכניסה לעיר ולהשאיר אותך במעמד ספק מים, כלומר לא לאפשר לך להיות חלק מהתאגיד שעושה פעולות נוספות. 

עמוס אפשטיין:

	נכון.

היו"ר אברהם פורז:

	אתה היום עושה פעולות נוספות?

עמוס אפשטיין:

	ודאי. שיהיה לך ברור – אנחנו את כל מפעלי הביוב הגדולים: משפד"ן, נתניה, כרמיאל, אשקלון, תשלובת הקישון...

היו"ר אברהם פורז:

	הגברת הקר או מר זוהר ינון – למה "מקורות" פסולה? אני רוצה לשמוע למה הם נגדך. 





עמוס אפשטיין:

	זה ברור.

היו"ר אברהם פורז:
	
	לא ברור. תעשו לי טובה. אני לבד, אני צריך לקבל החלטה. אתם אמנם המון אנשים, אבל זו לא הצבעה דמוקרטית שאני מרים ושואל: מי בעד, מי נגד. כדי לקבל החלטה, אני מנהל דיאלוג הכי קצר שאפשר כדי להבין את העניין. לא תמיד אני נותן רשות דיבור לכולם, המטרה היא לשכנע אותי, זאת סיבת המפגש בינינו. יש כאן אנשים שחושבים שהם באו לדבר. הם לא באו לדבר, הם באו לשכנע.

זוהר ינון:

	חברת מקורות, כידוע לכולם, היא חברה ממשלתית, מונופול תשתיתי, שעיקר תחום הפעילות שלו הוא בתחום אספקת המים למטרות השונות: אם זה מים לצריכה עירונית, חקלאית או תעשייתית. 

	זה ידוע שמשק המים הוא ענף מאד ריכוזי ובערך שני שליש מאספקת המים במדינת-ישראל היא באחריות ובתפעול של חברת מקורות, ואין שום ויכוח לגבי האיכות או רמת התפעול של עובדי מקורות ואין לנו שום טענה בעניין הזה.

	אלא שחברת מקורות, מתוקף היותה מונופול – ומונופול ממשלתי – הצליחה במשך השנים להיכנס לוואקום של נקרא לזה מקטעים במשק המים שיכולים להיות מקטעים תחרותיים, דהיינו שייפתחו בפני גורמים פרטיים שיודעים לעשות את העבודה.

היו"ר אברהם פורז:

	באותם מקומות שהם כבר בפנים, אתה רוצה להוציא אותם החוצה?

זוהר ינון:

	העניין הזה מתקשר להסדר העלויות החדש ולשינוי המבני- אני לא יודע אם אתה מכיר את הסוגיה הזאת שקשורה בחברת מקורות. 

מאיר אלעזרא:

	אין קשר לטיעון הזה, זוהר.

זוהר ינון:

	ובאותה טיוטת הבנה שיש בין החברה...

היו"ר אברהם פורז:

	בעניין הזה התקיים איזשהו דיון באוצר?

זוהר ינון:

	כן. 



היו"ר אברהם פורז:

	זו לא שגגה.

זוהר ינון:

	לא, זו לא שגגה.

נורית אלוף:

	אבל ספק מים זה לא רק מקורות, גם אני ספק מים. אני מפעל מים כפר-סבא, אני ספק מים. עיריית רעננה היא ספק מים.

היו"ר אברהם פורז:

	מה אתה אומר על מפעל המים של כפר-סבא?

זוהר ינון:

	באופן טבעי, המפעלים האלה יהפכו להיות חלק מנכסי אותם תאגידים שיקומו. מפעל המים של עיריית רעננה זה אגף המים בעיריית רעננה, זה יהפוך להיות תאגיד המים. 

היו"ר אברהם פורז:

	השאלה היא אחרת. אם תאגיד המים של כפר-סבא השתכלל והוא כל כך טוב, הוא רוצה לתת שירותים במקומות אחרים. 

זוהר ינון:

	אין בעיה. הוא לא ספק המים של עיריית אילת – תאגיד המים של כפר-סבא.

היו"ר אברהם פורז:

	הוא אומר שאם אתם ספק מים בכפר-סבא, זה לא מונע מכם להיות באילת. אתם רק לא יכולים באותו מקום. 

נורית אלוף:

	המושג ספק מים בשוק המים הוא כל מי ששואב ומספק מים.

היו"ר אברהם פורז:

	אבל זה לא מה שכתוב כאן. כאן כתוב שספק מים זה מי שמספק את רוב המים לצרכים בתחום החברה. זה אותה רשות.

נורית אלוף:

	נכון. אז אנחנו מפעל המים בכפר-סבא, יש לנו בארות. אנחנו ספק המים של אותה...

היו"ר אברהם פורז:

	אז אין לכם בעיה, לפי הנוסח הזה, להתמודד באילת. 

נורית אלוף:

	מי מציע את זה? אנחנו לא יכולים לפי זה לספק בכפר-סבא. 

היו"ר אברהם פורז:

	רבותי, אני לא אכנס כאן לעניין של ניסוח. הממשלה מציעה משהו. מבחינתי, מה שהממשלה מציעה אני מוכן לאשר. אם אתם רוצים – תארגנו הסתייגות. שמישהו במליאה יבוא, תארגנו חברי כנסת, שיבואו ויגישו הסתייגות ותילחמו במליאה שמקורות תוכל לעשות את זה.

חגי עינת:

	למה לא לתת למקורות שוויון בהזדמנות?

היו"ר אברהם פורז:

	אסביר לך למה. אני לא מסביר לך למה לגוף העניין, אני מסביר לך טכנית. 

	באה הממשלה עם הצעת חוק ממשלתית, היא אומרת שהם שקלו את העניין והם לא רוצים את מקורות בעסק הזה. 

	אם היו כאן 15 חברי ועדה, יכולתי לקיים כאן הצבעה ולראות מה דעתם, לקיים דיון. אני לבד, לא רוצה לקבל את האחריות עלי. אני אומר: תגישו הסתייגות, תדאגו שמישהו יגיש הסתייגות שמקורות לא תהיה פסולה, תקיימו את הקרב במליאה. אם ההסתייגות תתקבל – בסדר. אם לא תתקבל – לא תתקבל.

חגי עינת:

	יש כאן אפלייה לרעה. 

היו"ר אברהם פורז:

	יכול להיות. תבוא בטענה לממשלה, אני לא ניסחתי את החוק הזה. 

דובר:

	אתה המחוקק.

היו"ר אברהם פורז:

	המחוקק זה 120 חברי כנסת, תילחמו במליאה. אני לא רוצה עכשיו לקבל החלטה אם אני בעד או נגד מקורות. אתם רוצים שמקורות תהיה – תגייסו רוב במליאה להעברת הסתייגות.

יעקב כהן:

	זה מונע גם מאחרים שמתחרים במקורות לעסוק בנושא הזה.

היו"ר אברהם פורז:

	ספק מים?




יעקב כהן:

	כן. ספק מים שהוא תאגיד או אגודה שיתופית ברשות מסויימת, שירצה להתחרות במקורות...

היו"ר אברהם פורז:

	רבותי, את זה נתקן, אני כבר אומר. 

עמוס אפשטיין:

	מר פורז, אני רוצה להבין דבר אחד.

היו"ר אברהם פורז:

	מה אתה רוצה ממני? אתה חברה ממשלתית? הממשלה שלך החליטה שהיא לא רוצה אותך.

עמוס אפשטיין:

	סליחה, חוק החברות הממשלתיות אומר שאני צריך להתנהג כמו חברה עסקית רגילה.

היו"ר אברהם פורז:

	תגייס רוב במליאת הכנסת. 

מאיר אלעזרא:

	למה אתה לא אומר את זה לגבי כל הסעיפים – להגיש הסתייגות?

היו"ר אברהם פורז:

	כי אלה סעיפים טכניים. 

מאיר אלעזרא:

	מר פורז, זה לא הוגן מה שאתה עושה. אלה לא סעיפים טכניים. זאת ענישה של האוצר. 

היו"ר אברהם פורז:

	הסעיף של מקורות הוא מהותי. 

מאיר אלעזרא:

	סליחה. סליחה, מר פורז, לפני רגע אמרת שאתה רוצה שישכנעו אותך, אבל בינתיים אתה כבר קובע עמדה. 

	זו ענישה, זו לא החלטת ממשלה. זו ענישה של משרד האוצר שרוצה להעניש את חברת מקורות בגלל סיבות כאלה ואחרות. אין שום הצדקה, כי לפני חמש דקות אתה התווכחת על תאגיד או על אגודת מים כדי שתהיה בפנים או לא תהיה בפנים, וקבעת עמדה.



היו"ר אברהם פורז:

	לא. 

מאיר אלעזרא:

	כאן, כשפוסלים חברה שלמה, בעלת ידע, בעלת יכולת, בעלת אפשרויות – להתחרות, לא לקבל את זה כפי שהוא אומר שזה נושא ברור – אני בא ואומר: אני רוצה להתחרות כמו כולם, רוצה להיות שותף לתאגידים, למה אתה פוסל אותי? שיסביר לי למה הוא פוסל אותי. 

היו"ר אברהם פורז:

	הוא הסביר.

מאיר אלעזרא:	

	הוא לא הסביר. שום הצדקה בהסבר שלו. 

עמוס אפשטיין:

מילה אחת, ברשותך. 

היו"ר אברהם פורז:

אל תגיב, ואני אסביר לך למה. אני לא רוצה לקבל החלטה לבד בעניין הזה, אני מעביר את ההכרעה הזאת למליאת הכנסת. תהיה הצבעה במליאה.

מאיר אלעזרא:

לא, אז אני מבקש להביא את זה לדיון נוסף בוועדה.

היו"ר אברהם פורז:

תהיה הסתייגות כזאת. אם יהיה לה רוב – 

מאיר אלעזרא:

לא, מר פורז, אנחנו מבקשים בתוך הוועדה. שיביאו את מליאת הוועדה, נדון על הסעיף הזה, ואם זה יעבור כאן – נביא את זה למליאה.

לאה ורון:

זו מליאת הוועדה.

מאיר אלעזרא:

לא, מליאת הוועדה זה לא חבר כנסת אחד. 

היו"ר אברהם פורז:

זו מליאת הוועדה, אחרים לא באו, לצערי. 


מאיר אלעזרא:

סליחה, אני רוצה את מליאת הוועדה, אני רוצה את מליאת הוועדה.

היו"ר אברהם פורז:

אני לא אקבל כאן – למרות שאני באופוזיציה וקל לי מאד לקבל החלטה נגד הממשלה...

מאיר אלעזרא:

זה לא הממשלה. זו הטעות, זה לא הממשלה. זה האוצר. זה פקידי האוצר. 

היו"ר אברהם פורז:

יכול להיות, אבל באופן פורמלי זו הצעת ממשלה.

מאיר אלעזרא:

לא. זה פקידי האוצר הציעו את ההצעה הזאת. 

היו"ר אברהם פורז:

יכול להיות, אבל באופן פורמלי – אני מסביר לך – זו ועדת השרים לחקיקה מעבירה את זה.

מאיר אלעזרא:

אני מבקש לחלוף על הסעיף הזה, לא לקבל עליו החלטה. נגייס חברי כנסת. תעביר את הסעיף הזה לדיון לישיבה הבאה.

היו"ר אברהם פורז:

אני רוצה להסביר לגבי הסעיף הזה. מבחינתי, הסעיף הזה מאושר. 

מאיר אלעזרא:

לא, אז...

היו"ר אברהם פורז:

רגע אחד. 

מאיר אלעזרא:

סליחה, אבל סליחה...

היו"ר אברהם פורז:

אדוני, אני קורא לך לסדר פעם ראשונה.

מאיר אלעזרא:
אתה יכול לקרוא לסדר פעם  עשירית.

היו"ר אברהם פורז:

אז תצא בבקשה.

מאיר אלעזרא:

סליחה. 

היו"ר אברהם פורז:

תצא. תצא החוצה.

מאיר אלעזרא:

אני לא רוצה לצאת החוצה.

היו"ר אברהם פורז:

אתה לא רוצה לצאת. תקראי בבקשה לסדרנים.

לאה ורון:

מר אלעזרא, אני מבקשת.

מאיר אלעזרא:

לא, סליחה...

היו"ר אברהם פורז:

או שאתה מוכן לשמוע מה שאני אומר לך ...

מאיר אלעזרא:

מה זה צא החוצה? איזו התנהגות זאת? 

היו"ר אברהם פורז:

תצא. 

לאה ורון:

סליחה. יושב-ראש ועדה מבקש ממך לצאת. 

מאיר אלעזרא:

לא, אז אני לא רוצה לצאת. אני לא אצא. תקרא לסדרן, אני לא רוצה לצאת. 

מה זה? איזו התנהגות זאת? מה זה צא החוצה?

לאה ורון:

סליחה, אתה נמצא בכנסת. 

מאיר אלעזרא:

איזו צורה זאת...

היו"ר אברהם פורז:

אתה לא יכול לדבר בלי רשות כאן, אתה מבין?

מאיר אלעזרא:

אני ביקשתי רשות.

היו"ר אברהם פורז:

אז לא נתתי לך. 

מאיר אלעזרא:

אתה באת ואתה קובע. אני אומר – אתה קובע, אז תן לי בבקשה לדבר.

היו"ר אברהם פורז:

אני ביקשתי ממך לצאת, ויהיה לא נעים כשיבואו סדרנים להוציא אותך. 

מאיר אלעזרא:

אני מציע לך שאני לא אצא.

היו"ר אברהם פורז:

אני מציע לך לצאת. 

לאה ורון:

מר אלעזרא, אני הולכת לקרוא לסדרן. חבל. אני מציעה שתצא.

היו"ר אברהם פורז:

זה לא לכבודך שיבוא סדרן ויוציא אותך. 

דובר:

למה אתה כבר מקבל את הסעיף? חכה. 

לאה ורון:

הוא לא יכול לדבר ככה. הוא יכול לדבר, אבל לא ככה באמצע הדברים של היושב-ראש. יש ליושב-ראש זכויות, הוא מנהל את ישיבת ועדת הכלכלה, עם כל הכבוד. אתה לא יכול להתפרץ לדברים שלו, אתה יכול לבקש בסבלנות רשות דיבור, יש נוהלים בכנסת.

מאיר אלעזרא:

אני מבקש סליחה. 

היו"ר אברהם פורז:

אבל אתה מוכן לדבר רק ברשות?

מאיר אלעזרא:

נכון. 

היו"ר אברהם פורז:

אני רוצה להסביר לכם טכנית את הדברים, לא מהותית.

יש אפשרות להעביר את ההכרעה בעניין הזה בין על ידי כך שיפנו כאן חברי כנסת ויבקשו רוויזיה בהחלטה, יבקשו לשנות אותה, לבין אם מישהו יגיש הסתייגות ויעביר אותה למליאת הכנסת. 

אני אומר: אם תהיה פנייה של חברי כנסת לפתוח מחדש את הסעיף הזה וירצו לבוא כאן להצבעה, אני אקבע מועד להצבעה, אני אקיים דיון נוסף, ואז יבואו ויצביעו. אם מישהו ירצה להסתייג במליאה – יסתייגו במליאה. 

אני לא רוצה עכשיו לקבל על עצמי לבד אחריות להפוך את החלטת הממשלה על פיה. הממשלה החליטה שהיא לא רוצה את מקורות. לא יודע – שהדי במרומים – לא יודע למה, אבל זו החלטת ממשלה. 

תהיה כאן ישיבה נוספת אם תהיה בקשה לרוויזיה. תדאגו לרוויזיה. 

מאיר אלעזרא:

אני רק מבקש בקשה אחת – מאחר שאתה צודק במה שאתה אומר, אני מבקש להעביר את הסעיף הזה לדיון בישיבה הבאה. בישיבה הבאה אני אדאג שיהיו כאן חברי כנסת.

לאה ורון:

הציע לך היושב-ראש את הדרך. הדרך היא לגרום לכך לבקש שאחד מחברי הכנסת יבקש רוויזיה.

מאיר אלעזרא:

אבל אני לא רוצה להזדקק לשום חבר כנסת שיבקש רוויזיה. אני מבקש ממך להעביר את הסעיף הזה לדיון הבא, כי אם זה היה סעיף אחרון ואתה היית רוצה לסגור את הדיון היום – אתה צודק. מאחר שיש כאן עוד 20 דפים ....

היו"ר אברהם פורז:

מה מפריע לך שמישהו יבקש רוויזיה?

מאיר אלעזרא:

אני רוצה לנסות בישיבה הבאה להביא לכאן פורום של חברי כנסת.

לאה ורון:

זה בסדר גמור, ואחד מחברי הכנסת יבקש רוויזיה בהחלטה. זה ההליך. 

מאיר אלעזרא:

מר פורז, אני לא רוצה שתביע עמדה כרגע. אני מבקש לדחות את הסעיף לדיון הבא.

היו"ר אברהם פורז:

אני מסביר לך מאד פשוט. אני, מבחינתי, מאמץ את עמדת הממשלה, לא בגלל שאני בטוח שהיא צודקת או לא, אלא אני חושב שממשלה שיש לה חברה ממשלתית, חברת בת שלה, יכולה לקבל החלטה לגבי איך היא רוצה שחברת הבת שלה תתנהג, גם אם זה נוגד לכאורה...

אתם רוצים לפעול אחרת? אתם רוצים לפעול נגד החלטת הממשלה – זו זכותכם המלאה, תגייסו לפעם הבאה חברי כנסת שיבואו ויגידו שהם רוצים לפתוח את הסעיף הזה מחדש. 

עמוס אפשטיין:

שיהיה לך ברור דבר אחד – אנחנו לא נמצאים בתל-אביב, לא בכפר-סבא ולא בהרצליה. אנחנו נמצאים היום באילת, ועיירית קרית שמונה מנהלת אתי משא ומתן, אני אומר: אני לא יכול, כי הולך לצאת כזה חוק. 

כשלעיריית קרית שמונה התפוצצו צינורות בהפצצות, למי קראו? לאנשי מקורות שיבואו לתקן. אז כאן אני "פסול חיתון", אבל כשחס וחלילה הכל בסדר – אין בעיה. 

מי רוצה אותי? ירוחם רוצה אותי, שדרות שהיו 12 שעות בבעיה אמרו: אין לי ברירה, אני רוצה שתבוא לחלץ אותי, ולאילת אני נותן את השירותים האלה ומפעיל שמונה מכונים בארץ -לתפארת.

אז כאן – זה בסדר. כשאין ברירה אחרת . ...

היו"ר אברהם פורז:

מה אתה רוצה ממני?

עמוס אפשטיין:

אני רוצה שאתה תשתכנע גם בתור חבר כנסת. 

היו"ר אברהם פורז:

אני רוצה שתבינו עוד כמה דברים. אני לא יכול להסביר הכל, אבל אני אסביר.

זאת הצעת חוק ממשלתית. זה לדעתי לב החוק. אם מקורות בפנים, לדעתי הממשלה בכלל תמשוך את החוק הזה, אז אין לה עניין בכל הסיפור. זאת התחושה שלי, אבל אם אתם רוצים, תשכנעו את הממשלה לשנות את עמדתה. אני לא יושב כאן לעשות רוויזיה בדברים כאלה. 

עמוס אפשטיין:

אבל יש דברים בשטח. 

היו"ר אברהם פורז:

מילא, אם היתה חברה פרטית – אני עוד יכול לשמוע. אתה חברה ממשלתית. 


עמוס אפשטיין:

אבל עובדה היא בשטח. 

גיורא רוזנטל:

בשביל לאסור על מקורות לעסוק בתחום שהם טוענים שיש לה מונופול, לא צריכים את החוק הזה. הם יכולים ללכת ישר למקורות, להגיד לה: אל תעסקו בזה, אתם חברה ממשלתית. עובדה שהם לא עשו את זה, סימן שאולי לא זאת הכוונה עד הסוף. 

דובר:

אז מה הכוונה?

גיורא רוזנטל:

מונופול בתחום המים. למה לאסור עליהם לעסוק בביוב? הם לא מונופול בביוב. 

יצחק ולד:

אני לא בא בשם מקורות, אבל אני רוצה לומר שאני חושב שזה "דופק" את כולם, כי כולם נכללים בתוך אותה הגדרה, מכיון שברשויות המקומיות, חלק לא קטן מהן, הן גם הספקיות וגם השואבות.

תמר הקר:

אנחנו נבהיר שלא הכוונה לגוף שהוא הרשות המקומית או בבעלות הרשות המקומית. 

יצחק ולד:

הספק והחברה.

היו"ר אברהם פורז:

מר ולד, השאלה של מעורבות מקורות היא שאלה מאד עקרונית, זה לא דבר זניח. זה לא כמו לתקן נוסח כדי שמכון המים של כפר-סבא, שלא רצינו.... זו לא בעיית ניסוח. 

	אני מבקש מכם – תמר – עד הישיבה הבאה: תעשו את כל הבדיקות האפשריות. תחזרו ותגידו אם זאת עמדתה הסופית של הממשלה. אם זאת עמדתה הסופית של הממשלה – אני מבחינתי אאמץ אותה. יהיה כאן רוב נגדי? יצליחו עובדי מקורות או חברת מקורות או מי שלא יהיה – אני אף פעם לא שואל את חברי הכנסת מה הסיבה שהם מצביעים כך או אחרת, זו זכותם- יהיה רוב אחר, יהיה רוב אחר. אני מבחינתי נותן לכם גיבוי, מתוך הנחה ששקלתם את העניין ובדקתם אותו, מתוך רצון לפתוח לתחרות. 

תמר הקר:

"עסקאות עם הרשויות המקומיות
   סעיף 26(א), (ב), (ג)."

היו"ר אברהם פורז:

תסבירי את הסעיף הזה.

תמר הקר:

התקופה הראשונה מוגדרת בסעיף 2 לחוק, שזה שלוש שנים מיום תחילת פעילות החברה. הכוונה היא שברבות הימים החברה תתנתק מהרשות המקומית ולא יהיו ביניהם עסקאות שמאפשרות איזשהו סבסוד. הרי אנחנו רוצים שיהיה כאן משק סגור למים וביוב, שלא מעביר כספים ממשק המים והביוב לפעילויות אחרות, לשירותים אחרים של העירייה. 

יחד עם זאת, בתקופה הראשונה, ככל הנראה יהיה צורך בהמשך קשרי גומלין מסויימים. למשל, המשך שימוש במחשב של העייריה, במאגרי המידע של העירייה. אם לא יהיה עדיין הסכם סגור, חלק מהעובדים יהיו עובדים מושאלים. אז אנחנו אומרים שבתקופה הראשונה, בשלוש השנים, מראש ברשיון החברה יוגדר איזה יחסים עסקיים יכולים להיות לה עם העירייה ובאלו תנאים.

לאחר התקופה הראשונה זה אמור להתנתק. עדיין, אם יהיה צורך באישורים מיוחדים, יינתנו אישורים.

היו"ר אברהם פורז:

יש הערות?

יצחק ולד:

אני צופה כאן בעיות מכיוון אחר, זאת אומרת אפשר להחליט כל החלטה, אבל אנחנו יכולים ליצור בעיה במקום שהיא איננה. אני מתכוון כרגע לנושא של ההסתדרות שיש לה מעמד בכל הנושא הזה של ההפרטות.

לכן, אני חושב שצריך להישאר מספיק גמיש ולאפשר את הנושא של שאילת עובדים. יש הרי גם את הנושא של צבירת זכויות, גם בממשלה אנחנו עושים את זה במעבר בין רשות לרשות. אז יצברו את הזכויות במקום אחר ולא ייפגעו זכויותיהם של העובדים. אני רואה בנושא הזה בעיה לא פשוטה.

תמר הקר:

הנושא של העברת עובדים מוסדר גם במקום אחר. 

היו"ר אברהם פורז:

אומרים שבתקופה השנייה אפשר באישור מיוחד של הממונה.

זוהר ינון:

סעיף 8 טיפל בזה.

יצחק ולד:

למה לא להשאיר את זה גמיש מלכתחילה? זה נושא אחד. הנושא השני הוא לגבי שירותים בכלל. אני לא מבין מדוע לא לרכוש, כמו כל ספק אחר של שירותים. 

זוהר ינון:

	הבעיה המרכזית במשק המים והביוב העירוני היא בדיוק העניין שהמשק הזה הוא לא סגור. אין סגירות של המערכת. 


היו"ר אברהם פורז:

	מר ולד, אתה מבין מה קורה כאן? כאן הכוונה להפוך את המים והביוב לדבר נפרד ברשות המקומית, ואז הם מחפשים חומות סיניות, כי אחרת אפשר להשאיר את החוק הקיים, וגמרנו את העניין. 

	להם יש כוונה להעביר חומה סינית – זו הנשמה של החוק הזה.

יצחק ולד:

	אני לא חושב שצריך לעשות את החומה הסינית הזאת. 

היו"ר אברהם פורז:

	אבל זה ה- RAISON של החקיקה הזאת. 

יצחק ולד:

	היה כאן נאום מאד נמלץ של דוד עמר – ואני לא נכנס כרגע לנאום הזה, אבל אי אפשר לעשות ניתוק מוחלט, זאת אומרת שיתנהל כמשק נפרד, שיתנהג כחברה נפרדת. אי אפשר לנתק את המערכת הציבורית הזאת, אלא אם כן המערכת הציבורית, קרי ממשלה או אחרים – אם יבוא מישהו אחר ויגיד לרשויות המקומיות: אני פותר לכם את הבעיות האחרות שיש לכם מכיוון אחר. 

דובר:

אבל זה לא רלוונטי לכאן.

תמר הקר:

	עכשיו יצא המרצע מהחוק. סבסוד צולב.

היו"ר אברהם פורז:

	מה לעשות, מר ולד, זה בניגוד לרוח החוק. 

דוברת:

	אבל לרכוש שירותים זה דבר כלכלי. 

היו"ר אברהם פורז:

	רבותי, רוח החוק הזה ליצור הפרדה כמה שיותר גדולה בין תאגיד המים והביוב לבין הרשות המקומית. זו מטרת החוק. 

	אי אפשר גם לרצות את החוק וגם להוציא לו את הנשמה. 

מירית דובר:

	אני ממרכז השלטון המקומי. אני חושבת שזה יפגע במטרת החוק. אני חושבת שדווקא ברשות המקומית, במשך כל כך הרבה שנים הצטברו הרבה סוגי שירותים ועבודות שיכולים לתרום למפעל הזה של מים וביוב. 

היו"ר אברהם פורז:

	אבל זה נגד החוק.

מירית דובר:

	אז חשבו כרגע על עובדים, חשבו כרגע על דברים מסויימים, אבל יכול להיות שיש ייעוץ של אנשים שצברו ניסיון ברשות המקומית. למה למנוע כזה דבר? חשבו – בשלוש שנים ראשונות צריך את זה. מי אמר שאחרי שלוש שנים לא יהיה צורך בשום יעוץ, שום שירות מהרשות המקומית? 

היו"ר אברהם פורז:

	אפשר באישור מיוחד. 

מירית דובר:

אישור מיוחד זו ביורוקרטיה, ואני לא מבינה בשביל מה להטיל את האיסור הזה.

תמר הקר:

	איזה ייעוץ?

היו"ר אברהם פורז:

	רבותי, אנחנו מאשרים את זה. זו נשמת החוק, חברים. אתם יכולים להיות נגד החוק הזה- זה בסדר גמור, אבל זו נשמתו. 

נורית אלוף:

	יש דברים שממש אי אפשר להפריד. אם עירייה למשל רוכשת שירותי הוצאת חשבונות...

היו"ר אברהם פורז:

	אבל אתם נגד החוק, אתם אומרים שאי אפשר להפריד. 

נורית אלוף:

	לא, אנחנו לא נגד החוק, אבל אנחנו חושבים שאפשר לקיים יחסים כלכליים בין שני הגופים האלה. 

היו"ר אברהם פורז:

	אז אפשר באישור מיוחד. 

יצחק ולד:

	אנחנו בעד החוק, שלא תהיה אי הבנה.

זוהר ינון:

	באישור מיוחד תשכנעי שזו עסקה כלכלית אמיתית. 

היו"ר אברהם פורז:

	באישור מיוחד ניתן. בואו נעבור הלאה. 

תמר הקר:

"הפעילות – בכפוף לכל דין ורשיון אחר
  סעיף 27(א), (ב)" – זה למעשה סעיף להסרת ספק.

"סימן ה': שינויים בחברה ובתחומה
  סעיף 28(א)
   "(1) שינוי התזכיר או תקנון ההתאגדות" – אולי נעשה כך. 

היו"ר אברהם פורז:

	אבל אמרנו שזה תאגיד, זה לא חברה. אחת ההוראות של תאגיד טעונות אישור.

תמר הקר:

	לא. המילה חברה תישאר. 

היו"ר אברהם פורז:

	תנסחו את זה באופן שזה יוכל לפעול גם על אגודה שיתופית. תעברו על הסעיפים ותראו. 

תמר הקר:

"28(א)(2) הקמת תאגיד, לבד או יחד עם אחרים..."

דוברת:

	צריך שינוי במסמכי היסוד. 

היו"ר אברהם פורז:

	רבותי, אנחנו אומרים שאפשר גם אגודה שיתופית. לכן, כל הסעיפים יתוקנו באופן שזה יהיה אפשרי מבחינת הניסוח. תשבו על הניסוחים.

תמר הקר:

"28(א)(2), (3), (4), (5)".

"28(ב)(1), (2)".

"28(ג)."

	מאושר?

היו"ר אברהם פורז:

	כן, אלה דברים טכניים. 


תמר הקר:

"שינויים בתחומי חברות
  סעיף 29(א)."

היו"ר אברהם פורז:

	למה דווקא סמוכים?

תמר הקר:

	לפעמים, מבחינה גיאוגרפית, יש הגיון.

היו"ר אברהם פורז:

	אבל למה אתם מדברים על סמוכים? נניח שהם לא סמוכים. הייתי מוריד את המילה סמוכים.

תמר הקר:

	הכוונה היא כאן כאשר הנתונים הגיאוגרפיים מכתיבים למעשה את היעילות הזאת. סמוכים גם לא אומר שזה צריך להיות ממש צמוד. אפשר להגיד קרובים.

היו"ר אברהם פורז:

	זו לא בדיוק לשון משפטית מדוייקת, הייתי אומר. למה לא לומר שאלה חברות שרשאיות להחליט ביניהן? הייתי מוריד את המילה. אי אפשר לדעת – פעם יוצא שלמישהו יש יתרון יחסי, טכנולוגי או משהו – יש לו מערכת מחשוב יוצאת דופן שהוא יכול לתת אותה לתאגיד אחר, למה לא? ממילא, הסכם כאמור טעון אישור. אל תכבלו את ידכם. 

זוהר ינון:

	בסדר.

היו"ר אברהם פורז:

	ממילא, זה הסכם באישור שר הפנים, שר האוצר. הם יתייעצו – כלכלי וגיאוגרפי, הנדסיים ומשפטיים ומה לא?

תמר הקר:

"29(ב)".

היו"ר אברהם פורז:

	חברות זה שוב תאגידים.

תמר הקר:

"29(ג)."



היו"ר אברהם פורז:

	גברת הקר, לגבי (ב) – לי יש ניסיון רב עם אישור של שני שרים.  

שרי אברמוב:

	שר הפנים, בהתייעצות.

היו"ר אברהם פורז:

מי השר היותר חשוב? שר הפנים, בהתייעצות עם שר האוצר.

תמר הקר:

יש כאן את האלמנט הכלכלי, המשקי הכולל, ויש כאן את האלמנט המוניציפלי. 

היו"ר אברהם פורז:

אני אומר לך – אני כאן נאבק כל הזמן נגד שני שרים. זה בעיני מתכון לסטגנציה. 

זוהר ינון:

כן, אבל כאן הדוחף בדרך כלל זה שר האוצר. 

היו"ר אברהם פורז:

ממילא, רק אישור הסכם. נעשה באישור שר הפנים, בהתייעצות עם שר האוצר. 

זוהר ינון:

טוב.

היו"ר אברהם פורז:

כל כך הרבה פעמים אני שומע כאן שזה תקוע בין שני המשרדים. הרי לא מדובר על השרים עצמם, זו הפקידות.

תמר הקר:

אולי צריך: .... אשר יתן את אישורו אם ראה, לאחר התייעצות עם ...

היו"ר אברהם פורז:

איך שאת רוצה, אבל בעיקרון השר המוביל הוא שר הפנים, לא? 

תמר הקר:

כן, זה בסדר. 

דובר:

ו/או.

היו"ר אברהם פורז:

אין ו/או בחקיקה.

תמר הקר:

חוץ מזה, סעיף 29 מאושר?

היו"ר אברהם פורז:

כן. 

דוברת:

גם בסעיף (ג) רק שר הפנים. 

היו"ר אברהם פורז:

כן. שוב, בהתייעצות. זה בכפוף למה שקיים למעלה. 

תמר הקר:

"30. חל שינוי בתחומה של רשות מקומית שבה הוקמה חברה, יקבעו השרים..."

היו"ר אברהם פורז:

השר. 

תמר הקר:

כאן השרים זה לא שר האוצר. זה למעשה שלושת השרים הממונים. 

היו"ר אברהם פורז:

זו סטגנציה טוטאלית, לא? שיתוק מלא. 

תמר הקר:

נעשה אותו דבר – שר הפנים, בהתייעצות עם שר האוצר. 

חבר הכנסת יאיר פרץ נכנס לישיבה.

היו"ר אברהם פורז:

חבר הכנסת פרץ, אני שמח איך אתם עושים בית ספר לראש הממשלה. פתחתם עכשיו לא רק רשת חינוך יסודי ותיכון, יש לכם בית ספר גבוה עכשיו.

תמר הקר:

נעשה גם כאן שר הפנים בהתייעצות עם שר האוצר. 



היו"ר אברהם פורז:

בסדר.

תמר הקר:

המשך סעיף 30: "... לאחר שיקבל את חוות דעת הממונה ולאחר שישמע את עמדות הרשות המקומית והחברה, אם תחום החברה ישתנה בהתאם לכך; קבע השר כי תחום החברה יורחב, יחולו הוראות סימן ב', בשינויים המחוייבים, והממונה יהיה רשאי ליתן הוראות משלימות והוראות מעבר לעניינים המצויים בו."

"פרק ג': חובות וסמכויות של חברה
  סימן א': שירותי מים
  סעיף 31".

היו"ר אברהם פורז:

האם אפלייה במחיר כתוצאה מדבר ענייני לא נזכרת על ידי הסעיף הזה?

תמר הקר:

לא. אנחנו אומרים- לפי התעריפים שנקבעו לפי סעיף 102. אם סעיף102 מאפשר תעריפים דיפרנציאליים לפי סוג השימוש...

היו"ר אברהם פורז:

את שקטה עם הניסוח הזה?

תמר הקר:

כן.

היו"ר אברהם פורז:

המילים "ללא הפליה" – זה יכול להתפרש שחייבים לתת מחיר אחיד לכולם. 

תמר הקר:

אז צריך לבדוק האם סעיף 102 מאפשר...

היו"ר אברהם פורז:

לדעתי אתם צריכים לבדוק איתה את הניסוח. 

יאיר פרץ:

חשבתי לבקש רוויזיה.

היו"ר אברהם פורז:

בסוף תבקש רוויזיה על הכל. אתה חלק מהקואליציה, זו הצעה ממשלתית.


יאיר פרץ:

בסדר, אנחנו לא בקואליציה עדיין. 

תמר הקר:

"סעיף 32(1), (2), (3), (4), (5)".

סעיף 31 מאושר?

היו"ר אברהם פורז:

מאושר.

נורית אלוף:

כל הנושא האדמיניסטרטיבי הוא מובנה בפנים? לא צריך לציין את זה בשום צורה שהיא? כאן כתוב מה מותר, אז אפשר להסיק מזה שכל השאר אסור – לרכוש מחשבים, לעשות דברים מהסוג הזה.

תמר הקר:

לא, סמכויות עזר.

היו"ר אברהם פורז:

צריך אולי להוסיף סמכויות עזר, את צודקת, ההערה היא במקום. בסוף ייצא שאסור להם לצלצל 144 כי זה לא כתוב.

תמר הקר:

"סימן ב': שירותי ביוב
   סעיף 33".

"סמכויות במתן שירותי ביוב
   סעיף 34(א)(1), (2), (3)."

רחל אדם:

כאן צריכים להרחיב את זה, שלא יחשבו שזה מוגבל רק לפעולות אלה.

תמר הקר:

סמכויות עזר. 

תמר הקר:

"סעיף 34(ב)."

מלכה אנגלסמן:

זה אחזקה במצב תקין, התקנה.

תמר הקר:

בעמ' 36 בדברי ההסבר אנחנו ציטטנו את הסעיפים שבהם מדובר.

היו"ר אברהם פורז:

רבותי, זה הכל סעיפים טכניים. אגב, אני לא יודע מי ניסח את זה, לדעתי אפשר היה לנסח את החוק הזה בשליש ממספר הסעיפים שלו. 

דובר:

ורבע ממספר המגבלות. 

היו"ר אברהם פורז:

חלק גדול מהדברים האלה לא צריך חקיקה ראשית. זה כבר מגיע לרמת פירוט.

תמר הקר:

"חיבור נכס שמחוץ לתחום
  סעיף 35".

"סימן ג': הוראות כלליות למים ולביוב
   סעיף 36."

היו"ר אברהם פורז:

אני לא בטוח אם למצבם הקודם, אולי לפעילות תקינה.

תמר הקר:

אתה חופר, מתקן ומכסה. 

היו"ר אברהם פורז:

אני רק אומר לך באופן לוגי. נניח שיש מבנה ויש לו שלושה עמודים למטה, ולצורך המעבר הורסים את העמוד הזה. נניח שיש היום טכנולוגיה שאפשר לצקת כאן קורה. לא, זה אסור, את חייבת להחזיר את העמוד חזרה במקום. 

לדעתי, זה צריך להיות במצב שלא תהיה פגיעה, או משהו כזה, ולא למצבם הקודם. באופן שתפקודם לא ייפגע, או משהו כזה. תמצאו איזה נוסח. בעיקר כשזה תת-קרקעי. 

תמר הקר:

אולי למצב דומה אפשר לכתוב.

היו"ר אברהם פורז:

לא יודע אם מצב דומה. למצב שיאפשר את תפקודם או שיאפשר שימוש.

זוהר ינון:

	לא יפגע בתפקודם.

תמר הקר:

	את המשך השימוש בהם.

היו"ר אברהם פורז:

	או לדוגמה: זה לא חלק מהקונסטרוקציה בכלל. מסתבר שמישהו סתם עשה כאן כמה בלוקים.

תמר הקר:

	לא, אבל הדרך נשארת אותו דבר.

היו"ר אברהם פורז:

	אני לא יודע. לפי זה, גם למטה אתם צריכים לעשות. 

תמר הקר:

	זה לא מחייב. 

היו"ר אברהם פורז:

	תנסי לתקן את זה.

יצחק ולד:

	אפשר להוריד את הסעיף הזה, הוא מיותר. ממילא זה קשור לחוקי תכנון ובנייה. הרי הם צריכים לקבל היתר בנייה לדבר כזה, ובהיתר הבנייה יתנו את התנאים להחזיר את המצב לקדמותו. 

תמר הקר:

	לא, אבל זה מאפשר את הסמכות, כדי לתת את השירות החיוני, גם לפגוע ברכוש פרטי. 

היו"ר אברהם פורז:

	זה בעניין של דיני הקניין. יש כאן שתי דיסציפלינות: יש דיני התכנון והבנייה, אבל יש כאן גם עניין של פגיעה ברכוש פרטי.  כאן הם אומרים -  מותר לך לפגוע ברכוש פרטי בתנאי שתחזיר את המצב לקדמותו. 

נורית אלוף:

	איפה רשום שזה רכוש פרטי? כתוב מתחת לרחוב ולדרך.

היו"ר אברהם פורז:

	לא כתוב שרכוש פרטי הוא לא...

נורית אלוף:

	רחוב או דרך זה דבר ציבורי. 

תמר הקר:

	אבל מתחת – זה יכול להיות קווי תשתית שונים.

יצחק ולד:

	זה נכון גם לגבי נכסים פרטיים שנכנסים אליהם, וזה לא כתוב. 

היו"ר אברהם פורז:

	אבל זה יכול להיות גם מתקן מתחת לרחוב, זו יכולה להיות גם חניה מתחת לרחוב.

יצחק ולד:

	אבל לא רק מתחת לרחוב. עקרת עץ בחצר פרטית כשנכנסת לעשות שם קו ביוב שצריך לחצות אותו. 

היו"ר אברהם פורז:

	צריך לעשות סעיף שאחרי זה ניתן להשתמש בהם באופן תקין, או משהו כזה.

תמר הקר:

"עבודות מחוץ לתחום החברה
  סעיף 37(א), (ב), (ג)".

מירית דובר:

	אנחנו מבקשים שזה יהיה בהסכמת הרשות המקומית. 

תמר הקר:

	זה מחוץ לתחום החברה. 

היו"ר אברהם פורז:

	מה מפריע לכם? 

מירית דובר:

	הייתי מבקשת שזה יהיה בהסכמה של הרשות המקומית ולא רק הזדמנות להשמיע את טענותיה.

תמר הקר:

	אבל זה לצורך ביצוע תפקידים. 

מירית דובר:

	יש כאן סמכויות מאד חריגות לממונה, לטעמנו. 



תמר הקר:

	הוא עושה שימוע, הוא עושה זאת בצורה מסודרת ומקבל החלטה מקצועית. 

נורית אלוף:

	כאן מחליפים ביורוקרטיה קטנה בביורוקרטיה אדירה. הממונה, על כל צעד ושעל...

היו"ר אברהם פורז:

	אתם נגד החוק הזה? אני יכול להבין אתכם. 

נורית אלוף:

	לא. אנחנו נגד דברים אבסורדיים בחוק.

גיורא רוזנטל:

	לא צריך את זה כאן. כדי שרשות מקומית תוכל לקנות מים בשביל הגינון שלה בבתי הספר, היא צריכה כל פעם לקבל רשיון לשנתיים מהממונה. זה הגיוני? זה מה שכתוב. 

היו"ר אברהם פורז:

	זו נשמת החוק, חברים.

נורית אלוף:

	אבל זה לא הגיוני.

היו"ר אברהם פורז:

	אני לא אחראי להגיון, אני אחראי רק למה שהממשלה רוצה. 

תמר הקר:

	לא מדובר על הרשות כצרכן. הדוגמה שאתם הבאתם היא רשות כצרכן. 

דובר:

	אבל זו עסקה.

מלכה אנגלסמן:

	זו סמכות שלטונית. 

תמר הקר:

	סליחה, יש חובה על החברה לתת שירותים גם לרשות שבתחומה היא מצויה, וזה כתוב במפורש. קוראים את הדברים בצורה סבירה, לא קוראים אותם בצורה לא סבירה.

נורית אלוף:

	כל הסעיף הזה מנוסח בצורה לא סבירה.

תמר הקר:

	ראשית, את חזרת עכשיו לסעיף אחורה. 

נורית אלוף:

	נכון, כי במהלך קריאת החוק יש דברים שעולים עליהם גם בהמשך. 

היו"ר אברהם פורז:

	רקפת, אני מקווה שלא נעלבת ממני בישיבה הקודמת, אבל נזפתי בך שלא באשמתך, אז אני מתנצל. אני הבנתי שאת היית המפריעה, אבל הטעו אותי. 

רקפת כץ:

	תודה.

תמר הקר:

"38. הסרת מיתקנים של מערכות מים וביוב בידי חברה וכל שינוי בהם..."

	דרך אגב, ההוראות האלה פשוט לקוחות מחוקים קיימים שחלים היום על הרשות המקומית, ורצינו שלא יתפרש שזה לא חל על חברה ברגע שהסמכות...

"גביה
  סעיף 39."

זוהר ינון:

השרים יוציאו תקנות לפי סעיף 143. לא על כל צרכן שלא שילם לך תצטרכי לקבל אישור השרים, אלא יהיו כללי משחק.

מלכה אנגלסמן:

התרעות, שיהיה סדר, שלא ינתקו מיום ליום.

נורית אלוף:

מי שלא משלם, צריך ....

היו"ר אברהם פורז:

רבותי, אתם נגד החוק הזה, מותר להיות נגדו.

יצחק ולד:

לא. לא יכול להיות שבכל סעיף תשאל אותנו אם אנחנו נגד החוק. אנחנו לא נגד החוק, יש בעיות שצריך לטפל בהן. 

היו"ר אברהם פורז:

מה נותר לי לעשות חוץ מלשאול אתכם אם אתם נגד החוק. מה הבעיה? יהיו הסדרים בתקנות לגבי הפסקת השירות. 

תמר הקר:

דרך אגב, היום קיים אותו דבר בבזק אפילו, שזה הרבה פחות קריטי לבן-אדם אם סוגרים לו את קו הטלפון מאשר אם סוגרים לו את קו המים. 

היו"ר אברהם פורז:

אבל גם היום עיריות מנתקות מים.

נורית אלוף:

אפשר לקבוע את הזמן שבו ייקבעו התקנות אחרי שהחוק יוצא – יש חוקים שעושים את זה.

דוברת:

אבל זה אינטרס של הממשלה לתקן את התקנות. 

נורית אלוף:

יש לנו היום חוקים שאין להם תקנות כבר שנתיים.

היו"ר אברהם פורז:

ממה את מפחדת? שיהיה מצב שאנשים לא ישלמו?

נורית אלוף:

שלא יהיו תקנות ואז אסור יהיה לסגור מים ותהיה חגיגה.

היו"ר אברהם פורז:

גברת הקר, איך גורמים לכך שסעיף זה ייכנס לתוקפו עם  אישור התקנות? שלא יהיה מצב שהתקנות מתעכבות, היא צודקת. תמצאו נוסח שיהיה ברור שעד שאין תקנות, יחולו ההסדרים הקיימים. 

זוהר ינון:

הוראות המעבר.

היו"ר אברהם פורז:

יחולו ההסדרים הקודמים. אתם רואים, בכל זאת אתם מנצחים לפעמים. 

תמר הקר:

"העברת מים ושפכים בעבור אחרים
  סעיף 40(א)"

היו"ר אברהם פורז:

הסעיף הראשון הוא שאם הם מסכימים – הם יכולים. עכשיו בא הסעיף מה קורה אם הם לא מסכימים. 

תמר הקר:

"סעיף 40(ב)."

נורית אלוף:

זה סעיף דרקוני מאין כמוהו. 

היו"ר אברהם פורז:

את עמדת שתי החברות, לא?

דוברת:

של שני הצדדים. 

מירית דובר:

אנחנו כמובן מתנגדים לסעיף הזה. זה סעיף מאד גורף. אני לא מבינה מה רוצים  להשיג איתו. 

יצחק ולד:

אנחנו רוצים להסביר.

היו"ר אברהם פורז:

אני חוזר לאימרה א' – אתם נגד החוק הזה.

יצחק ולד:

אנחנו נתחיל בסנקציות נגדך. 

פשוט נסביר את העניין – לא יכול להיות שיחייבו רשות מקומית להעביר דרך צנרות שלה לרשות שלישית. 

זוהר ינון:

ודאי, כל משק המים...

היו"ר אברהם פורז:

כל המטרה היא למנוע אפשרות של התנגדות שהיא סחטנית, נניח אם זה בא למטרה אחרת. 

תמר הקר:

ובצורך בתשתיות כפולות. 

היו"ר אברהם פורז:

אז יש כאן מנגנון, זה המנגנון. מה רע במנגנון הזה? המנגנון שהממונה שומע את כולם. 

מירית דובר:

הממונה, הממונה, הממונה. אז צריך להקים ועדת חקירה, צריך לשמוע את שני הצדדים. אני מתנגדת למתן סמכות גורפת כזו לממונה.

היו"ר אברהם פורז:

זה גם בגיץ.

תמר הקר:

כתוב שהוא צריך לפנות לשני הצדדים. 

היו"ר אברהם פורז:

הגברת הקר, תשכילי אותי בעניין המשפטי. 

נורית אלוף:

אבל בגלל שיש כאן שיקול כלכלי, הממונה לא צריך להיכנס לזה.

היו"ר אברהם פורז:

אפשר גם לגרור את הממונה לבית המשפט.

דוברת:

	מפעל מים מקים רכוש מסוים ובא מישהו והוא רוצה להשתמש בזה, ובא הממונה ואומר: הגיוני לי...

היו"ר אברהם פורז:

	אפשר גם לעתור נגדו. הלאה, רבותי. הכנסת עוד מעט מתפזרת, כבר עבר חוק לפיזור הכנסת ביום רביעי, אנחנו עוד לא סיימנו את החוק הזה.

תמר הקר:

	כדי לקצר – הפרק הבא הוא פרק שמאד דומה...

היו"ר אברהם פורז:

	נציגת הקרן הקיימת לישראל – מה מטריד אתכם? 

ליאת לייבוביץ':

	אני נציגת הקק"ל. מה שאנחנו רוצים להוסיף זה בסעיף 42(א). סעיפים (4) ו-(5) מתייחסים לגיזום ולהסרת עצים וצמחים. אנחנו מבקשים שככל שמדובר בפעולות שנעשות באזורים שמוגדרים כיערות לפי תמ"א 22 – שזו תמ"א שעוסקת בייעור ...

היו"ר אברהם פורז:

	יש תמ"א של יערות? 

ליאת לייבוביץ':

	כן. שהפעולות האלה ייעשו בתיאום עם הקק"ל. 

היו"ר אברהם פורז:

	הקק"ל היא בעל קרקע, לצורך העניין הזה.

זוהר ינון:

	כן, כמו כל בעל נכס. אם אני עובר בשטח של מינהל מקרקעי ישראל, זה אותו דבר.

היו"ר אברהם פורז:

	מה מטריד אותך? שכותבים להסיר ולגזום מסביב לכל מתקן?

ליאת לייבוביץ':

	שכתוב שהחברה רשאית להיכנס לקרקעות ולבצע את הפעולות ללא שום סייג בעצם. 

היו"ר אברהם פורז:

	איזה הגנה באמת יש לבעלים פרטיים?

תמר הקר:

	למה? טעונה הסכמת המחזיק. 

ליאת לייבוביץ':

	המחזיק, אבל אנחנו לא מחזיק במקרקעין. אנחנו קק"ל, אנחנו אחראים על היערות. 

היו"ר אברהם פורז:

	אתם כן מחזיקים. ברגע שהיער הוא יער של הקרן הקיימת, אתם המחזיקים ביער.

ליאת לייבוביץ':

	בסדר, למען הסר ספק.

תמר הקר:

	הסעיפים האלה קיימים בשורה ארוכה מאד של חוקים: בזק, חשמל וכו'. איפה יש סעיף כזה כפי שאת אומרת?

רחל אדם:

	הגיע הזמן לשנות את זה.

היו"ר אברהם פורז:

	לא נותנים הודעה לבעל הקרקע שעומדים להיכנס לקרקע שלו?

תמר הקר:

	סעיף 43  אומר שצריך הסכמה.  נותנים לו הודעה. אם הוא לא מודיע על התנגדותו...

היו"ר אברהם פורז:

	השאלה היא כזו – כאן כתוב כניסה למקרקעין שהם פרטיים. האם קרקע של הקרן הקיימת היא במובן זה קרקע פרטית? לא יודע.

תמר הקר:

	אז מה? כל פעם שירצו להיכנס להתקין קו, צריך יהיה לחפש את הפקיד בקרן קיימת שמסכים לזה?

ליאת לייבוביץ':

	תיאום עם הקק"ל.  

היו"ר אברהם פורז:

	יכול קבלן, אגב הנחת צינור מים, לעקור עצים של 100 שנה.

זוהר ינון:

	אז יתבעו אותו. 

תמר הקר:

	בנושא מקרקעי ציבור יש את סעיף קטן (ב): "כניסה למקרקעין" – כלשהם – "בכוונה לעשות שימוש... טעונה הודעה מראש... למחזיק. אם המקרקעין הם מקרקעי ציבור – גם למחזיק וגם לרשות המקומית שבתחומה נמצאים המקרקעין".

מלכה אנגלסמן:

	מה כולל מקרקעין ציבור?

היו"ר אברהם פורז:

	גברת הקר, מה שאני רוצה לבקש מכם – אמנם היא שייכת לקרן הקיימת, אבל אני חושב שצריכים לתת הודעה למינהל מקרקעי ישראל שמנהל גם את קרקעות המדינה וגם לקרן הקיימת על הכוונה לעשות את זה, ושיהיו הסדרים ביניכם לבין המינהל. 

תמר הקר:

	הם חלק מהמינהל. 

היו"ר אברהם פורז:

	לא. המינהל מנהל את קרקעות הקרן הקיימת. אני חושב שצריך שלא תהיה אי הבנה.

ליאת לייבוביץ':

	קק"ל חתמה...

היו"ר אברהם פורז:

	אני יודע, אבל מבחינתנו – המינהל מנהל עבורכם. המינהל אמור במקרים כאלה להודיע לכם.

תמר הקר:

	אז נוסיף ב- 43(ב) את מינהל מקרקעי ישראל.

ליאת לייבוביץ':

	גם בסעיף 42 (4) ו- (5).

היו"ר אברהם פורז:

	באותם מקרים מדובר בקרקעות שבניהול מינהל מקרקעי ישראל. הוא מנהל כמה קרקעות: גם רשות הפיתוח, גם קרקעות מדינה נטו, גם קק"ל. 

דוברת:

	אז איפה הוספת?

תמר הקר:

	ב-43(ב) – הודעה לרשות המקומית ולמינהל מקרקעי ישראל.

דוברת:

	על כל גיזום עצים צריך להודיע?

תמר הקר:

	על כניסה למקרקעין.

היו"ר אברהם פורז:

	זה לא על כל גיזום עצים, אבל אם נותנים לקבלן לעשות קו ביוב, הוא יכול לעקור שם כמה עצים של 100 שנה וזה יהיה רע מאד.

תמר הקר:

	אולי נכתוב לפי העניין. לרשות המקומית או למינהל לפי העניין. 

ליאת לייבוביץ':

	לכן, כדי למנוע נזקים בלתי הפיכים, באמת שזו לא תהיה רק הודעה, אלא שזה ייעשה גם בתיאום.

תמר הקר:

	איזה נזקים?


היו"ר אברהם פורז:

	מה זה בתיאום? אם אתם חושבים שיש לכם זכויות, תזעקו, תלכו לבית משפט.

ליאת לייבוביץ':

	מה יקרה? תינתן הודעה...

היו"ר אברהם פורז:

	קו כזה, כדי לסלול אותו, הרישוי שלו זה דבר גרוע פי 100 מלעשות אותו.

זוהר ינון:

	יש הרבה סוגים של נכסים – זה לא רק ערכי טבע – שעכשיו המשמעות היא שכל איזשהו גוף – וחלילה, אין לי שום דבר נגד קק"ל – אבל נצטרך לעשות מין הסדר כזה עכשיו לכל מחזיק נכס כלשהו.

היו"ר אברהם פורז:

	לבעלים אתה נותן הודעה ממילא. לבעלים של קק"ל על קרקעות שבניהולם. 

רחל אדם:

	אני נציגת המשרד לאיכות הסביבה. אנחנו גם אחראים על הרשות לשמירת טבע והגנים הלאומיים, ואפילו שהם נמצאים כאן אני רוצה להגיד שמעבר לאינטרסים של קק"ל, יש אינטרסים של ערכי טבע מוגנים. 

	אני רוצה להציע להוסיף – סעיף משנה זה בכפוף להוראות חוק גנים לאומיים ושמורות טבע בפקודת היערות, שזה גם קובע עצים וערכי טבע מוגנים. 

תמר הקר:

	יש לנו את סעיף 27. 

היו"ר אברהם פורז:

	גברת הקר, האם פעולה של גוף כזה היא לא פעולה טעונת היתר? היא טעונת היתר לפי חוק התכנון, לא?

תמר הקר:

	אז אני אומרת – סעיף 27 אומר שהחברה פועלת בכפוף לכל דין ואין ברישוי שלה ובחוק הזה כדי לגרוע מהחובה.

היו"ר אברהם פורז:

	החוק הזה מדבר על איך הם מתאגדים בפנים בניהול הכספי. זה לא מאפשר להם לפעול בלי היתרים ולא לעשות שום פעולה.



זוהר ינון:

	בדיוק. זה לא גובר על חקיקה קיימת. 

יצחק ולד:

	זה לא ברור. כאן זה אמור הפוך בדיוק.

היו"ר אברהם פורז:

	גברת הקר, אני רוצה להבטיח את הדבר הבא. החברה התאגדה – זה סיפור אחד. אין לה סמכויות בנושאי תכנון ובנייה מעבר למה שיש לכל מי שרוצה לעשות פעולה בקרקע. כל עבודה או שימוש המשנים את פני קרקע טעונים היתר. 

תמר הקר:

	למעט פעולות שאינן טעונות היתר. גם לזה יש תקנות.

היו"ר אברהם פורז:

	אבל לא בחוק הזה.

תמר הקר:

	לא, בחוק התכנון והבנייה. 

לאה ורון:

	חבר הכנסת אברהם רביץ מבקש להגיש הסתייגות לגבי סעיף 25.

אברהם רביץ:

	אני מבקש רוויזיה.

היו"ר אברהם פורז:

	איך ידעתי שיימצא מי שיבקש רוויזיה.

	אין בחוק הזה כדי לפגוע לא בחוק התכנון והבנייה, לא בחוק העתיקות. מדובר על כך שמחלקה עירונית הופכת לתאגיד, זה הכל. 

דוברת:

	כדאי לציין את זה, כי זה התעורר בהקשרם של זיכיונות שונים.

היו"ר אברהם פורז:

	אני מבקש ממך לבדוק האם חלילה על ידי ניסוח שלנו עשינו משהו שעלול להתפרש שמשחרר את התאגיד הזה או את החברה הזאת ממחוייבות לפי דינים אחרים, מה שאין בכוונתנו שהמחלקה העירונית... תיהפך לתאגיד. 



יצחק ולד:

	בהקשר זה, אני חושב שכאן נאמר דבר והיפוכו. בסעיף 27 – ואני חוזר לסעיף 27(א): "חברה תפעל בכפוף לכל דין, ככל שאינו סותר הוראה מפורשת של חוק זה", אבל כאן למעשה, כשאני מתחיל לעבור על סעיף 42, לא צריך יותר היתרים לפי זה. החברה יכולה לעשות מה שהיא רוצה.

זוהר ינון:

	התשובה היא ב- (ב).

יצחק ולד:

	"להתקין, לבנות, להציב מתקנים של מערכות מים וביוב המיועדות לתת שירותי מים לאותם מקרקעין ....", זאת אומרת אתה יכול להיכנס היום לכל מקום ולעשות מה שאתה רוצה.

תמר הקר:

	סעיף 27(ב) אומר שיש חובה לקבל כל רשיון והיתר הנדרשים על פי כל דין.

מירית דובר:

	אולי למרות האמור בסעיף קטן (א).

תמר הקר:

	היתר בנייה – סעיף (א) אומר: "בכפוף לכל דין, ככל שאינו סותר הוראה מפורשת של חוק זה", שגוברת על דין ספציפי.

היו"ר אברהם פורז:

	רבותי, אני מבהיר הבהר היטב לפרוטוקול ולאומה, שאין כוונה על ידי הסעיפים האלה שתהיה להם זכות שלא היתה להם קודם, קרי אם בתחום התכנון או בתחום הפיתוח, ואם חלילה הסעיף הזה לא מספיק ברור, שרי תבדוק אותו ואנחנו נאמר שוב שאין זה פוטר – הגברת הקר תעזור כמובן בניסוח.

שרי אברמוב:

	בנוגע לסעיף 42, יש כאן גם מכתב של משרד הבטחון שמציע לרשום בסעיף קטן (ב): כניסה למקום המוחזק על ידי מערכת הבטחון – משום שהם אומרים שיש כל מיני צווים מכח תקנות ההגנה שמחייבים היתרים.

היו"ר אברהם פורז:

	מתקן בטחוני זה דבר שיש לגביו פרק שלם בחוק התכנון.

זוהר ינון:

	הם חייבים לפעול לפי חוק התכנון. 

היו"ר אברהם פורז:

	הם רוצים מעבר לזה?

שרי אברמוב:

	הוא אומר שהוראת סעיף 152 לחוק התכנון והבנייה לא כוללת שטחים שנסגרו בצווי סגירה מכח תקנות ההגנה. זה מה שהם אומרים, ולכן הם רוצים שננסח את זה במקום המוחזק על ידי מערכת הבטחון ולא כניסה למתקן בטחוני, והגוף המוסמך. 

	הוא מבקש שכך ייאמר: כניסה למקום המוחזק על ידי מערכת הבטחון טעונה אישור מראש של הגוף המוסמך לכך על פי דין לגבי אותו מקום. 

תמר הקר:

	השאלה היא מה זה מוחזק על ידי...

זוהר ינון:

	מישהו ייכנס בלי תיאום?

תמר הקר:

	נרשום את זה ואחר כך נעבוד על הניסוח. עקרונית, נלך לקראתם. 

היו"ר אברהם פורז:

	לדעתי, כל המדינה היא שטח אש אחד גדול. 

קראנו בשקט את כל הסעיפים: (1) עד (11), וראינו את כל הדברים.

תמר הקר:

"קבלת הסכמת המחזיק או הודעה למחזיק
   סעיף 43(א)".

"43(ב) .... ואם המקרקעין הם מקרקעי ציבור – גם לרשות המקומית שבתחומה נמצאים המקרקעין או למינהל מקרקעי ישראל, לפי העניין."

"סעיף 43(ג), (ד)."

מלכה אנגלסמן:

	מה קורה עם אותו מחזיק שהתנגד? 

תמר הקר:

	סעיף 45 מדבר על ההתנגדות. 

"סייג
  סעיף 44" – אלה הפעולות השגרתיות של תחזוקה.

"התנגדות
  סעיף 45(א), (ב)."

"סעיף 46".

מירית דובר:

	זה מתן סמכויות נוספות לממונה הזה, שאני לא יודעת מיהו, אבל נראה לי שהיה צריך לעשות כאן משהו אחר. אדם בודד מכריע בכל כך הרבה עניינים מהותיים.

היו"ר אברהם פורז:

	אבל זה בגיץ. אדם בודד לפעמים שולח אנשים  לכמה שנות מאסר, את יודעת? קוראים לו במקרה שופט. 

מירית דובר:

	בסדר, לא כתוב כאן שהממונה צריך להיות שופט. אין לי בעיה שיקבעו יותר תנאים למי יכול להיות ממונה.

היו"ר אברהם פורז:

	מה ההצעה האלטרנטיבית?

מלכה אנגלסמן:

	מנגנון יותר פשוט מאשר הממונה.

מירית דובר:

	אני חושבת גוף שיהיה הרכב של מספר אנשים. אם הרשות המקומית מתנגדת, אז יהיה אדם אחד....  אני הייתי רוצה שזה יהיה גוף יותר ממלכתי. 

תמר הקר:

	אבל זה אותו דבר בחוק רשות החשמל. 

היו"ר אברהם פורז:

	רבותי, לי אין פתרון זולת הממונה עם אפשרות לפנות לבית משפט. 

תמר הקר:

"ערעור
   סעיף 47(א)" – הנה הערעור.
  47(ב)."

היו"ר אברהם פורז:

	אני לא צריך: "מחמת טעם מיוחד שראה".

תמר הקר:

	בהחלטה מנומקת?

היו"ר אברהם פורז:

	כן. 

נורית אלוף:

	בדרך כלל זה נכון, אבל יש דברים שהם סכנה, ואם יחכו למערכת כזו מסובכת, היא תהיה בעייתית. 

תמר הקר:

	אז יש לנו את סעיף 48. את בדיוק קולעת לסעיף הבא.

"עבודות דחופות
  סעיף 48".

רחל אדם:

	אם אפשר להוסיף – למניעת זיהום ים, כי יש הרבה מכוני טיהור שמזרימים לים. 

זוהר ינון:

	זה מפגע תברואי וסביבתי.

רחל אדם:

	אני יודעת, אבל אם כבר מפרטים...

היו"ר אברהם פורז:

	לרבות זיהום ים. 

תמר הקר:

	מים או ים. 

מלכה אנגלסמן:

	אם החברה פועלת כאן בסמכויות חריגות, אז להסמיך מישהו מהחברה, שהוא אישית יצטרך לחתום על דבר כזה. לא החברה כחברה, אלא גורם מוגדר בחברה שיהיו לו הסמכויות.

היו"ר אברהם פורז:

	אולי מנהל החברה – שיהיה ברור מי  זה, שלא יהיה הפקיד או מחלק התה. לדעתי, זה מי שהוסמך על ידי הנהלת החברה. המנכ"ל או מי שהוא הסמיך מטעמו. 

תמר הקר:

"תשלום פיצויים
  סעיף 49(א), (ב), (ג)."

"סעיף 50" – גם זה סעיף סטנדרטי בתשתיות. 





"סימן ה': סמכויות בדבר ביצוע עבודות
  סמכות חברה לדרוש ביצוע עבודות מבעלי נכסים
  סעיף 51: "... מניעה של נזק ממים או משפכים, זיהום מקורות מים או ים, או מפגע תברואי או 
  סביבתי או הסרתו - ...
  (1), (2), (3)".
  "(4) טיפול ראשוני בשפכים, שאינם שפכים ביתיים..." – 

	אני מזכירה את הדיון שהיה בישיבה הקודמת על טיפול ראשוני.

רחל אדם:

	בשביל זה המשרד לאיכות הסביבה מחכה בכל הישיבות האלה להעלות את כל הנושא של מפעלים תעשייתיים. 

	אנחנו תומכים בחוק הזה, אבל החוק הוא קצת אנכרוניסטי בכך שהוא בכלל לא מזכיר את המילה מפעל, מפעל תעשייתי, שפכים תעשייתיים, והבעיה העיקרית זה שפכים תעשייתיים.

היו"ר אברהם פורז:

	אבל מה זה שייך לכך שמחלקה עירונית הופכת לתאגיד?

רחל אדם:

	זה מאד שייך, כי היום מכוני הטיהור טוענים שאין להם סמכויות...

תמר הקר:

	בוועדת שרים לחקיקה אתם העליתם את זה. מה החליטו?

רחל אדם:

	בוודאי נתנו לנו להעלות את כל הטיעונים. 

תמר הקר:

	אבל מה החליטו?

רחל אדם:

	ההחלטה היתה להעלות את הנושא בוועדה. יש לי נוסח. 

היו"ר אברהם פורז:

אולי אני לא מבין את מהות החוק. האם החוק הזה לא אומר שהופכים את מחלקת המים של העירייה לתאגיד נפרד? מה זה שייך לשפכים התעשייתיים?

תמר הקר:

זה גם לא בא במקום רשויות האכיפה. 

היו"ר אברהם פורז:

האם יש בזה משהו ששינה את המצב המשפטי?

רחל אדם:

החברה באה בעצם במקום הרשות המקומית. אנחנו רוצים שהחברה תכיר באחריות שלה לטפל בשפכים התעשייתיים שמגיעים ממפעלים תעשייתיים. היום לדוגמה, השפד"ן אומר שאין להם סמכויות לטפל במפעלים שמזרימים שפכים מרעילים או חומרים מסוכנים. 

היו"ר אברהם פורז:

אבל מה זה שייך לחוק הזה? זו אולי בעיה רצינית, אבל לא כאן.

זוהר ינון:

יש להם בעיית אכיפה, אז הם רוצים להתמודד איתה במקום במישור האכיפה, דרך החוק הזה.

היו"ר אברהם פורז:

מה התפקיד שלך במשרד לאיכות הסביבה?

רחל אדם:

 מהלשכה המשפטית. 

היו"ר אברהם פורז:

מה את מציעה שנתקן?

רחל אדם:

לא לתקן כלום, אנחנו גם לא מחפשים לעצמנו סמכויות נוספות. 51 יסומן (א) ואחריו יבוא: (ב) – בלי לגרוע מהאמור בסעיף משנה (א), לא יזרים מפעל שפכיו לחברה ללא היתר מהחברה ובהתאם לתנאיו, שיינתן רק לאחר שהוכיח כי שפכיו אינם מסכנים את מערכת הביוב. לעניין סעיף זה...

היו"ר אברהם פורז:

רגע. האם אין שום דין אחר? זה העירייה צריכה לעשות. 

זוהר ינון:

הם לא נותנים רשיון עסק.

נורית אלוף:

דיברנו על זה בישיבה הקודמת. עכשיו יש ניגוד אינטרסים בין העירייה לבין התאגיד. העירייה יכולה להגיד: יש לי מפעל תרופות, מה איכפת לי? אני מקבלת ארנונה, שיזרימו מה שהם רוצים. לכן, צריך לתת סמכויות. 

זוהר ינון:

המשרד לאיכות הסביבה לא נותן רשיון עסק לאותו מפעל אם הוא לא מטפל בכך. 


היו"ר אברהם פורז:

איך אפשר ליצור מצב משפטי ברור האומר שהמופקדים – אני עכשיו לא יודע בדיוק מי המופקדים – רשאים להתנות איזשהו טיפול ראשוני בשפכים?

זוהר ינון:

אני אומר – המשרד לאיכות הסביבה לא נותן רשיון עסק.

היו"ר אברהם פורז:

ממתי המשרד לאיכות הסביבה נותן רשיונות עסק?

זוהר ינון:

הוא יכול להתנות תנאים. 

היו"ר אברהם פורז:

גברת הקר, אני רוצה – ברחל בתך הקטנה – להכניס איזשהו ניסוח שאומר שתאגיד כזה רשאי לתבוע ממי שמזרים אליו רמת טיהור מסויימת של השופכין שלו. 

רחל אדם:

אני רוצה להגיד שלפי הדגם האמריקני, היום לכל מכון טיהור יש סמכויות.

דוד שחף:

זה מופיע בסעיף 51.

היו"ר אברהם פורז:

רבותי, זה חוק עם מאה שלושים וכמה סעיפים. אם היו לנו שני סעיפים, הייתי יושב על כל מילה. 

המגמה שלנו היא שיהיה ברור שלתאגיד המים הזה, או לגורם אחר אם לא הוא, יש סמכות, אבל בעיקר אולי לתאגיד, לומר למישהו: אתה לא מזרים, אלא אם כן זה עובר תהליך ראשוני של טיהור. 

רחל אדם:

ולהתנות תנאים. 

היו"ר אברהם פורז:

שזה יהיה ברור. אני לא יודע איפה תכניסו את זה, מתי תכניסו את זה.

תמר הקר:

זה כתוב בסעיף 51(4).


רחל אדם:

	סעיף 51 נלקח מחוק משנת 1962. עם כל הכבוד, צריכים לחדש את זה.

תמר הקר:

	מה חסר?

היו"ר אברהם פורז:

	תקראי את סעיף 51(4) ותגידי לי אם זה לא מניח את הדעת.

רחל אדם:

	אני לא רוצה שזה יהיה שיקול דעת של החברה, אני רוצה שהחברה תהיה מחוייבת לעשות את זה. אני רוצה חובה מפורשת, אחרת הם יגידו כמו שאומרים בשפד"ן שאין להם סמכות לעשות את זה.

רקפת כץ:

	בסעיף 22 – דיברנו על כך בפעם שעברה – זו בעיה שקיימת כמו שאמרת בשפד"ן – אבל כיוון שאנחנו דורשים ביציאה ממכון הטיהור לתקן מסוים, אני חייבת לתת סמכות לתאגיד להגיד לא למי ששופך ביוב לא ברמה שלו, ואמרנו שגם לא יספק מים. נתנו המון פתרונות לכך. דיברנו על כך בסעיף 22. 

תמר הקר:

אני חושבת שאפשר לחזק כאן שאם הם לא עומדים בדרישה, היא רשאית לא לקבל.

היו"ר אברהם פורז:

	יהיה נוסח, אנחנו עוד נראה אותו. 

תמר הקר:

	דרך אגב, זה כתוב ב- 53: "לא קיים בעל נכס דרישה של החברה לפי סעיף 51, הוראה של המוסמך... רשאית החברה – (1) להפסיק או לצמצם את מתן שירותיה לנכס..."

נורית אלוף:

	תפסיקי לקחת את הביוב?

תמר הקר:

"לבצע את העבודות הדרושות בעצמה ולגבות את הוצאותיה מבעל הנכס".

היו"ר אברהם פורז:

	מה זה מתן שירותיה? לא לתת לו מים?

דוברת:
	
	לא. לא לקחת את הביוב. 

תמר הקר:

	אז מה כן אתם מציעים?

רחל אדם:

	אנחנו נשב עם היועצים המשפטיים של האוצר ונגיע לנוסח.

היו"ר אברהם פורז:

	אגב, זה חבל שאתם מתווכחים כאן שני נציגי משרדי ממשלה ולא באים אלי עם נוסח מוסכם. 

תמר הקר:

	דיברנו, עוד לא קבענו ניסוחים. הבנו את הבעיה ואמרנו שנפתור אותה.

היו"ר אברהם פורז:

	אנחנו רוצים נוסח שיהיה ברור בצורה חד-משמעית ומפורשת – תבדקו את זה – שהחברה הזאת איננה חייבת לקבל כל שפכים שהם, אלא היא רשאית לתבוע ממישהו להגיע למידה של טיהור, ואם הוא לא עומד בזה – יכולה פשוט מאד לסגור לו את המים. הרי אין לה דרך אחרת. 

תמר הקר:

	זה מה שכתבנו – על פי תקנות שיותקנו לפי סעיף 143. 

היו"ר אברהם פורז:

	אם זה עונה ואתם תגידו לי שזה בסדר – בסדר. תשבו יחד. 

תמר הקר:

"ערר וערעור
"52(א): הרואה עצמו נפגע על ידי דרישת חברה לפי סעיף 51(4), רשאי בתוך המועד שנקבע לו  
              לביצוע העבודה, לבקש ממי שהשר לאיכות הסביבה הסמיך לענין זה ..."

	כאן אנחנו בפירוש חרגנו מהסמכויות הרגילות – זה לא הממונה וכו' – אמרנו: זה ענין של השר לאיכות הסביבה לפי בקשתם. 

"סעיף 52(ב)".

נורית אלוף:

	למה 51(1) עד (3) ולא (4)?

תמר הקר:

	(4) מדובר בנפרד ב- (א). שניהם מכוסים. 



היו"ר אברהם פורז:

	למה החלטת בית המשפט תהיה סופית? הוא לא יכול לבקש רשות ערעור?

תמר הקר:

	כי זו שאלה באמת יותר מקצועית. עצם זה שכאן הולכים לבית משפט, אמרנו – זה לא דבר שצריך להתגלגל בערכאות. זה כבר ערעור, יש לך גורם מקצועי ויש עליו ערעור של בית משפט. 

היו"ר אברהם פורז:

	אבל זה יכול להיות עסק מאד כבד מבחינה כספית. יכול לעמוד מאחורי זה דבר מאד כבד.

דוברת:

	אולי ערעור ברשות?

היו"ר אברהם פורז:

	אני חושב ברשות. בכלל, צריך לאפשר ערעור ברשות. אמנם היום יש מגמה להעביר לשופטי שלום הכל, אבל בכל זאת. היום על דברים של מה בכך אפשר לערער – עכשיו בתעבורה אתה יכול לערער.

תמר הקר:

"סעיף 53(א)".

דוברת:

	מה זה סעיף 51(ב)?

תמר הקר:

	52(ב).

היו"ר אברהם פורז:

	.... כולל אספקת המים. אולי כדאי לכתוב את זה בצורה מפורשת. 

זוהר ינון:

	על פי התקנות. 

היו"ר אברהם פורז:

	אני לא רוצה שתהיה אי הבנה. אני חושב שבמקום להגיד כך, פשוט מאד לצמצם או לסגור את אספקת המים. 

רחל אדם:

	זה אומר למחוק רשאית?

היו"ר אברהם פורז:

	היא רשאית, היא לא חייבת. 

תמר הקר:

"סעיף 53(2)."

היו"ר אברהם פורז:

	למה רק בעל הנכס ? אין מישהו אחר שאפשר לגבות את זה ממנו?

	מהי הגדרת בעל נכס? לרבות מחזיק? 

תמר הקר:

	אין לנו בעל נכס.

היו"ר אברהם פורז:

	לדעתי, זה צריך להיות לא רק בעל הנכס, כי יכול להיות שבעל הנכס נמצא במאוריטניה.

	אולי: בעל נכס, מחזיק ומשתמש. תמצאו נוסח שיכלול את כולם. 

תמר הקר:

	ואז תהיה שאלה מי אחראי – האם זה או זה או זה.

היו"ר אברהם פורז:

	בהרבה מאד חיקוקים נותנים אחריות חלופית. אפשר לתבוע גם את זה וגם את זה. אולי בכלל בעל הנכס בחוץ-לארץ, וכאן זה מושכר או בר רשות. 

מלכה אנגלסמן:

	יש הגדרה מאד ברורה בחוק הביוב. 

תמר הקר:

	נבדוק את זה.

יצחק ולד:

	בנושא של ארנונות יש בעיה חמורה מאד בקטע הזה, אי אפשר לתבוע את הבעלים. 

היו"ר אברהם פורז:

	אני מכיר את זה, אני אגב תומך בעמדתכם שאפשר לתבוע את המחזיק. הבעלים צריך לקחת ערבות מהשוכר לתשלום הארנונה, אבל זה לא בחוק הזה, זה בחוק אחר.

	זה היה באיזשהו חוק הסדרים. זה לא עבר בסוף?


יצחק ולד:

	לא.

היו"ר אברהם פורז:

	חבל. תעבירו את זה בוועדת הכלכלה באיזושהי דרך. אתם לא יכולים. 

יצחק ולד:

	זה הלוז של החוק.

תמר הקר:

"סעיף 53(ב), (ג)."

"סימן ו':דינים וחשבונות
  סעיף 54(א)."

היו"ר אברהם פורז:

	ממש אפשר היה לעשות חלק גדול בתקנות. 

תמר הקר:

	אפשר לעשות את זה.

היו"ר אברהם פורז:

	לא. עזבו את זה כבר. 

תמר הקר:

	יש כאן ניואנסים מסויימים שקשה להגיד אם הם יכולים להיכנס...

היו"ר אברהם פורז:

	אי אפשר לכתוב שהשר רשאי בתקנות לקבוע את חובות הדיווח של חברה, ואז לומר שזה עד תאריך וכמה הדו"ח ואם רואה חשבון חותם? 

	גמרנו, בואו נתקדם עם זה. כבר יותר קל לי לאשר. 

תמר הקר:	

"סעיף 54(ג) – הניואנס הוא ב- (ג): "והכללים שתקבע מועצת הרשות לפי סעיף 103".

"סעיף 54(ד), (ה)." – יש כאן דחיית מועד בשלוש שנים. 

נורית אלוף:

	לסעיף 54 – בנושא של הדוחות הרבעוניים, הם לא צריכים להיות מבוקרים על ידי רואה חשבון.

תמר הקר:

	מסוקרים. יש הבדל.

נורית אלוף:

	זה אומר שדו"ח רבעוני יצא אחרי שנה, אז פעם בשנה כשאתם רוצים לעשות את זה – זה בסדר, אבל כל הזמן...

תמר הקר:

	זה בדיוק כלי בקרה לרשות. 

זוהר ינון:

	האנלוגיה צריכה להיות לחברות עסקיות ולא...

היו"ר אברהם פורז:

	זה עדיין לא מונע להוציא דו"ח בלתי מבוקר בשלב יותר מוקדם, לא? 

תמר הקר:

	לכן, בשלוש שנים הראשונות יש הקלה.

"דו"ח מידי
   סעיף 55(א), (ב)."

דנה ג'ורני:

	מועצת הרשות קובעת כללים בדבר חובת חברה להגיש לממונה? לא לעצמה? זו לא טעות?

תמר הקר:

	יש כאן טעות, נכון. 

היו"ר אברהם פורז:

	מה זה אירועים חריגים? שהביוב התפרץ והציף את כל העיר? 

צריך לעשות כללים לחריגים. הרי הדימיון האנושי היא בלתי אפשרי. 

תמר הקר:

	בדרך כלל, הכוונה היא לדברים שיכולים להשפיע על מצבה הכספי של החברה, יכולתה לתת את השירותים. 

מירית דובר:

	יש לי הסתייגות. אני לא מבינה את הכפילות הזאת. יש כללים לגבי אירועים חריגים מסויימים שהממונה קובע, יש כללים לאירועים חריגים שמועצת הרשות קובעת.


דוברת:

	יש גם יושב-ראש....

מירית דובר:

	צריך  לעשות סעיף מאוחד לכל האירועים החריגים, לקבוע מי קובע אותם. הכפילות כאן מיותרת, היא יוצרת סרבול ואי בהירות.

תמר הקר:

	הכוונה היא – הואיל והממונה והרשות, כל אחד מהם ממונים על אספקטים אחרים של פעילות החברה, אז יש דברים שמעניינים את הגוף הזה ויש דברים שמעניינים את הגוף הזה. ברגע שהוחלט על אותה הפרדה, גם כאן יש היגיון בהפרדה.

היו"ר אברהם פורז:

	רבותי, השאלה היא כזאת – אם הרשויות המקומיות ירצו לשתף פעולה עם המהלך ויקימו תאגידים עצמאיים,  זה יעבוד יפה מאד עם החוק הזה. אגב, כל החוק הזה הוא בגדר "ירצו – יאכלו". בסוף יסתבר שאף אחד לא רוצה להקים תאגיד כזה.

מירית דובר:

	אתה יודע שהחוקים הכי טובים הם החוקים שקובעים מנגנונים פשוטים וברורים. 

היו"ר אברהם פורז:

	את עמדתי אני הבהרתי. אני אציע שלשרים תהיה יכולת לאכוף את זה, גם אם הרשות לא רוצה, אבל אתם תתנגדו ואני אגיד את מה שאני חושב.

תמר הקר:

"מסירת מידע
  סעיף 56(א), (ב)."

"חובות דיווח לצרכנים ולציבור
  57(א)".

היו"ר אברהם פורז:

	הגברת הקר, אגב, אתם בודקים את האפשרות לאחד את הרשות הזאת עם הרשות לשירותים ציבוריים – חשמל?

תמר הקר:

	אנחנו קיימנו על כך דיון ואנחנו רוצים להוציא מסמך מסודר לוועדה שמסביר למה לדעתנו לא, זאת אומרת לא בשלב הראשון. הנה, יש לנו כאן תמיכה מהציבור.

היו"ר אברהם פורז:

	אם לא תעשו את זה עכשיו, זה לא יהיה אף פעם. 

דובר:

	גם לא צריך. מה אתה רוצה, שחברת חשמל תהיה מנהלת המדינה?

היו"ר אברהם פורז:

	לא חברת חשמל. הרשות. היא מפקחת על תאגידים ציבוריים. 

דוברת:

	לחברת חשמל יש רק תאגיד אחד, כאן אם יהיה בסדר, יהיו 200 תאגידים. 

היו"ר אברהם פורז:

	כל התאגידים האלה יחד, לא יהיה להם היקף פעילות של חברת חשמל. זה עוד מועצה, עוד רשות, עוד משרד, עוד טלפון, עוד מנהל, עוד מכונית – לפעמים צריך לאחד, אבל אתם נגד. 

דוברת:

	ודווקא האוצר...

תמר הקר:

	יש לו כנראה סיבות.

היו"ר אברהם פורז:

	אמרתי – אם אתם חושבים לגבי ההרכב הפרסונלי של רשות החשמל, תחליפו את הפרסונות. 

	אגב, מיניתם את הדירקטורים שם?

תמר הקר:

	לא.

היו"ר אברהם פורז:

	אין. למה שיהיו? יש מכתב משר האוצר שהוא התחייב בקרוב לעשות זאת. 

תמר הקר:

"57(ב)."

"סימן ז': מילוות ואיגרות חוב
  סעיף 58."

	הסעיפים האלה מחייבים קבלת אישור מיוחד של שני השרים לקבלת מילגות ואיגרות חוב, וכאן הכוונה היא ....

היו"ר אברהם פורז:

	אתם רוצים לשחרר אותם.

זוהר ינון:

	לשכלל את הפעילות העסקית שלהם.

תמר הקר:

	עכשיו אנחנו מגיעים לפרק של ניהול החברה, ואגיד לגביו כמה מילות מבוא. הואיל ומדובר בתאגיד שהוא מונופול אזורי והוא נותן שירות ציבורי חיוני, היתה תחושה שכאן צריך לקבוע כללים שמבטיחים ניהול מקצועי של החברה. 

	הפרק הזה, בין היתר, מבחין בין שתי תקופות בחיי החברה, אם יהיו: כאשר היא בשליטת רשות מקומית, ואז היא בעצם חברה עירונית, ואם וכאשר היא תהיה מופרטת, נצטרך לקבוע כללים שונים. כאשר היא בשליטה, אפשר להחיל כללים שדומים להוראות חוק החברות הממשלתיות – זה היה מקור ההשראה העיקרי – וברגע שהיא מופרטת, זה יותר כחברה עסקית רגילה שחוק החברות הרגיל חל עליה. 

	נתחיל בהגדרה.

"פרק ד': ניהול החברה
  סימן א': הגדרות
  סעיף 59(א), (ב)(1)."
(2) בחברה אחרת – דירקטור מקרב הציבור כמשמעותו ..." – היום זה נקרא דירקטור חיצוני, כמשמעותו בחוק החברות. 

היו"ר אברהם פורז:

	תעדכנו את ההגדרה.

תמר הקר:

"סימן ב': הדירקטוריון
  תנאי כשירות
  סעיף 60(א) – אני מזכירה שהכוונה היא להשכלה אקדמית וניסיון של מספר שנים בניהול או בתחומי פעולה אחרים.

יצחק ולד:

	בהרבה מקומות תהיה לכם בעיה עם הדירקטוריון, כשיתחילו להגיע לפריפריה.   

היו"ר אברהם פורז:

	למה? ההשכלה הגבוהה נעצרת? אבל יהיו שם כשירויות, ניסיון. 

נורית אלוף:

	מה זה בשינויים המחוייבים?

היו"ר אברהם פורז:

	עזבי. תמיד אומרים את זה.



תמר הקר:

	כשאת קוראת את הסעיף, המילים שם עשויות לא להתאים לה.

"סעיף 60(ב), (ג)."

היו"ר אברהם פורז:

	מי צריך את זה?

תמר הקר:

	זו איזושהי דרך לבקרה על הנושא של ניגוד עניינים. אדם, כשהוא יודע שהוא צריך להצהיר, הוא שם לב שיש סעיף כזה בחוק והוא חושב על כך. 

"סעיף 60(ד)."

"החלת הוראות על חברה בשליטת רשות מקומית
  סעיף 61(א)(1), (2), (3)."

היו"ר אברהם פורז:

	היום גם עבר חוק בכנסת לגבי ייצוג ערבי.

תמר הקר:

	חשבתי על כך שבוודאי שברשויות מקומיות ערביות זה מתאים, אבל זה לא מתאים בכולן בהקשר של חקיקה לוקאלית ולא חקיקה ארצית. 

נורית אלוף:

	ואם לא יהיו 50 איש, לא תהיה אף אישה.

היו"ר אברהם פורז:

	החוק הכללי על ייצוג זה לא חברה ממשלתית?

תמר הקר:

	לא.

היו"ר אברהם פורז:

	אז למה לא נאמר שמבחינת המינוי יחולו הכללים של חוק החברות הממשלתיות?

תמר הקר:

	זה בדיוק מה שאני לא רוצה, בגלל התיקון החדש הזה. 

יצחק ולד:

	למה המגבלה כל כך גדולה לגבי הנושא של חברי הדירקטוריון? בין חמישה לשבעה?

היו"ר אברהם פורז:

אתה רוצה יותר? זה מעט מדי?

תמר הקר:

	אנחנו חושבים שזה צריך להיות ניהול יעיל.

היו"ר אברהם פורז:

	מתמנים שבעה, באים שניים – זה בסדר, זה מאד יעיל.

יצחק ולד:

	הוועדה הכי יעילה – אתם לא מכירים שמות – זו ועדה של ראש העיר, עכשיו אומרים שהוא גם הבעל של אשתו, וחוץ מזה שהוא גם בשמו הפרטי, זו ועדה של בן-אדם אחד ונגמר העניין, אבל אני שואל שאלה בכל זאת.

היו"ר אברהם פורז:

	מה אתה רוצה לעשות? בדירקטוריון של חמישה-עשר לא באים אנשים. הנה, כאן יש דירקטוריון של 15 איש, בא אחד ביקש רוויזיה, והלך. 

יצחק ולד:

	בדירקטוריון של חברות עירוניות אני זוכר שהרבה זמן דיברו על 11.

היו"ר אברהם פורז:

	ועוד דירקטורים בשכר, כאן מקבלים משכורת. 

יצחק ולד:

	בדירקטוריונים של חברות עירוניות – אפשר גם להגדיל ליותר – אבל נהוג היה לדבר על משהו בין תשעה ל- 11. 

היו"ר אברהם פורז:

	אתם מוכנים להגדיל את זה בשניים?

נורית אלוף:

	הם לא באים, ומחמישה לא יבואו שלושה – אין דירקטוריון. 

היו"ר אברהם פורז:

	בואו נעשה את זה שלא יהיו יותר מתשעה – בין אם זה רשות אחת ובין אם זה כמה רשויות. תשעה בכל המקרים. 

תמר הקר:

"סעיף 61(א)(4)."

היו"ר אברהם פורז:

	אני לא מציע לומר "כי הסיבה היתה מוצדקת". נאמר: אלא אם כן הוא אישר את הארכת כהונתו. 

תמר הקר:

	את המשך כהונתו?

היו"ר אברהם פורז:

	אם הדירקטוריון הגיע למסקנה שצריך להאריך את כהונתו. מה זה סיבה מוצדקת? להביא פתק מההורים? 

תמר הקר:

	אבל זה דווקא יכול להיות לא נעים. יש באמת סיבות מוצדקות, מחלה זו סיבה מוצדקת.

	אם אתה אומר אחרת, אז כאילו לא נעים להם, הם מסלקים אותו. כאן הם צריכים לבדוק בדיקה אובייקטיבית.

היו"ר אברהם פורז:

	בסדר, שכנעתם אותי. מוצדקת זה דבר סובייקטיבי. 

תמר הקר:

	לכן גם כתבנו: ברוב קולות חבריו. 

משה צור:

	אסיפה כללית ממנה דירקטורים?

היו"ר אברהם פורז:

	כן, תמיד. מי ממנה דירקטורים? רק אסיפה כללית. 

דובר:

	בחברות ממשלתיות השרים.

תמר הקר:

	השרים מייצגים את הממשלה, שהיא האסיפה הכללית. 

דובר:

	הגדרתם באיזשהו מקום מה זה אסיפה?

דוברים:

	יש חוק החברות. 


תמר הקר:

"61(א)(5)."

היו"ר אברהם פורז:

	אוי ואבוי. שר הפנים. מה אתם רוצים? פנים או אוצר, תבחרו אחד. 

מירית דובר:

	זו נראית לי התערבות גורפת. אני בכלל חושבת שהסעיף הזה מיותר. 

תמר הקר:

	ההתערבות היא בדיוק למטרה ...

היו"ר אברהם פורז:

	גברת הקר. מי מחליט? שר הפנים או שר האוצר? 

תמר הקר:

	שניהם. 

מירית דובר:

	החברה הזו לא תתפקד.

דוברת:

החברה צריכה לפעול לטובת החברה.

תמר הקר:

	לא. היא צריכה לפעול לטובת האזרחים, ואם היא מייעדת את הרווחים לחלוקת דיווידנד במקום להשקעה חוזרת בתשתיות, זה בדיוק מה שאנחנו לא רוצים.

נורית אלוף:

	אז תכתבו שאסור לחלק דיווידנד. תקבעו אחוז מסויים.

היו"ר אברהם פורז:

	גברת הקר, יש לי אמון גדול בשרי הפנים, אני מציע שיהיה שר הפנים.

סוכם – שר הפנים. 

מירית דובר:

אבל למה החברה הזאת צריכה ללכת בכל דבר לממונה?



זוהר ינון:

שר הפנים, בהתייעצות.

תמר הקר:

נוסיף בהתייעצות. 

מירית דובר:

אני לא שמעתי על התערבות כזאת גורפת.

תמר הקר:

אז בחוק החברות הממשלתיות יש התערבות כזאת.

היו"ר אברהם פורז:

רבותי, זה הוכרע.  טוב, רע – הוכרע. 

תמר הקר:

וזה בדיוק מהרציו של החוק, כפי שיושב-ראש הוועדה הצהיר עליו כמה פעמים כאן.

"סעיף 61(ב) – שוב אותה בעיה.

היו"ר אברהם פורז:

שר הפנים.

תמר הקר:

אותו דבר – בהתייעצות עם שר האוצר.

"החלת הוראות על דירקטורים מטעם רשות מקומית
סעיף 62(א) – זה חוזר לשאלה שלך לגבי האסיפה הכללית. אם זה דירקטורים מטעם הרשות המקומית, מועצת הרשות המקומית ממנה אותם, לאחר התייעצות עם הוועדה לבדיקת מינויים שהוקמה לפי סעיף18ב לחוק החברות הממשלתיות.

היו"ר אברהם פורז:

מה זה אומר? כשירות? למה צריך את הוועדה הזאת?

תמר הקר:

הוועדה בודקת אם התקיימו תנאי הכשירות ושאין זיקה פוליטית. 

היו"ר אברהם פורז:

יש בעוד דיני רשויות מקומיות דברים כאלה?



תמר הקר:

כל הרעיון היה כאן...

היו"ר אברהם פורז:

הופכים את הרשות המקומית כאן...

מירית דובר:

זה כבר מוגזם. מועצת הרשות מקבלת החלטה. סביר להניח שההחלטה היא כדין והיא תקינה. איזה מין דבר זה?

יצחק ולד:

זאת ועוד. 

היו"ר אברהם פורז:

מועצת הרשות מקבלת החלטה – זה ברור שזה ממניעים פוליטיים. זה ברור לגמרי, אבל זה בסדר.

תמר הקר:

אז לכן בא הסעיף הזה.

יצחק ולד:

לפי המתכונת הזאת שאתם מנסים לפתח כאן, יכול להיות מצב שהרשות המקומית לא תהיה מסוגלת למנות דירקטורים.

תמר הקר:

למה?

יצחק ולד:

מכיוון שחבריה לא בהכרח יכולים לעמוד בקריטריונים של דירקטורים.

תמר הקר:

זו בדיוק הכוונה שזו תהיה חברה מקצועית, עם אנשים שראויים להיות בחברה כזאת, עסקית. הם לא צריכים להיות פוליטיקאים, הם צריכים להיות אנשי כלכלה, אנשי הנדסה וכו'.

היו"ר אברהם פורז:

הם אומרים לאחר התייעצות עם הוועדה, אז הבעיה היא מה קורה אם הוועדה פסלה מישהו.

מירית דובר:

הביורוקרטיה הזו מיותרת.

תמר הקר:

זו לא ביורוקרטיה.

היו"ר אברהם פורז:

איזו ועדה זאת?

יצחק ולד:

ועדת רביבי.

תמר הקר:

מה שהיתה בן-דרור בשעתו.

היו"ר אברהם פורז:

אתם מכניסים מעכשיו את הוועדה לשלטון המקומי? הם יקרסו שם. 

זוהר ינון:

לא, לא יקרסו.

היו"ר אברהם פורז:

טוב, אמרנו התייעצות. התייעצנו. 

מירית דובר:

גם ההתייעצות הזו מיותרת. ובלבד שממונה יהיה חבר בוועדה. שוב הממונה נכנס.

תמר הקר:

במקום נציג רשות החברות הממשלתיות.

מירית דובר:

זה פשוט נראה כאילו יש איזה ממונה אחד שמנסים להכניס אותו בכל עניין, בכל תפקיד. 

תמר הקר:

יש לך רעיון למישהו אחר במקום הממונה?

מירית דובר:

ובלבד שהממונה יהיה חבר בוועדה במקום נציג רשות החברות הממשלתיות?

היו"ר אברהם פורז:

אבל מה איכפת לי שנציג רשות החברות הממשלתיות יהיה גם הפעם, והוא רק מחווה דעתו על כשירות של גוף שהוא לא חברה ממשלתית? 

תמר הקר:

עדיף לכם נציג רשות החברות מאשר הממונה. הממונה הוא קרוב לעניינים, הוא מכיר את הנושא, איש משרד הפנים. 

היו"ר אברהם פורז:

עדיף שיישאר נציג החברות הממשלתיות. מה זה משנה? הוא בודק כשירות של אנשים. 

דוברת:

פשוט לא תצליחו למנות דירקטורים. 

היו"ר אברהם פורז:

הוא בודק אם הבן-אדם כשיר. זה בסדר גמור. רבותי, בודקים אם יש לו איזו כשירות מינימלית, לא ניסיון וכו'.

תמר הקר:

	סעיף 62(ב)(1), (2) - כאן אנחנו מחילים הוראות מחוק החברות הממשלתיות. על הדירקטורים מטעם רשות מקומית, בשינוי שבכל מקום שנאמר בו הרשות, דהיינו רשות החברות הממשלתיות, יראו כאילו נאמר הממונה ובמקום השרים בחוק החברות הממשלתיות, שזה שר האוצר והשר הממונה – יראו כאילו נאמר מועצת הרשות המקומית. 

" 62(ג) לא יתמנה דירקטור מי שהורשע בעבירה שבשל חומרתה או נסיבותיה אין הוא ראוי, 
            לדעת מועצת הרשות המקומית, להיות דירקטור בחברה..."

יצחק ולד:

	הוא לא יכול להיות חבר מועצה, אם כך. 

היו"ר אברהם פורז:

	מועצת הרשות יכולה למנות גם מי שאיננו חבר.

תמר הקר:

	אתה קורא לא נכון. דירקטור מטעם רשות מקומית, הוא לא חייב להיות חבר מועצה. 

דוברת:

	בתאגידים עירוניים, שליש מהדירקטורים הם חברי מועצה, ולכן כאן...

זוהר ינון:

	לא חייב. 

היו"ר אברהם פורז:

	גברת הקר, יש כאן בעיה. אם מועצת הרשות המקומית תחליט בכלל שהורשע בעבירה חמורה...

תמר הקר:

	אז התנועה לאיכות השלטון תעתור לבג"ץ.

היו"ר אברהם פורז:

	אבל באמת מועצת הרשות היא הגוף ...

תמר הקר:

	היא הממנה והיא זאת שצריכה לשקול את השיקול. אם היא שוקלת שיקול אבסורדי...

היו"ר אברהם פורז:

	למה לא נעשה אותה ועדה שממנה דירקטורים?

תמר הקר:

	אתה רוצה שהוועדה תהיה?

היו"ר אברהם פורז:

	אותה ועדה תקבע גם לגבי העבירה שהוא הורשע בה. ממילא הוא מובא לשם, אז שהיא תקבע לגבי ההרשעה שהוא הורשע בה. מה את מסבכת את מועצת הרשות עם קלון, לא קלון. 

דובר:

	אבל בהתייעצות. 

היו"ר אברהם פורז:

	לא. היא תבחן הכל. 

תמר הקר:

"סעיף 62(ד) – אותה ועדה שהזכרנו בסעיף קטן (א).

דובר:

	למה לא מועצת הרשות?

תמר הקר:

	המינוי מחדש הוא אותו המינוי של מועצת הרשות, רק היא צריכה לעבור את ההתייעצות הזאת.

דובר:

	אם הוא היה כשיר קודם, בגלל שהוא לא עובד רשות מקומית אז עכשיו הוא לא כשיר?

תמר הקר:

	הקפידו עליו פחות בגלל שהוא היה חבר מועצה.

יצחק ולד:

	בקשה לסדר – היות שאנחנו חייבים לרוץ, לא איכפת לי שתרוצו, אבל את פרק ה' אני מבקש להשאיר לישיבה הבאה.

היו"ר אברהם פורז:

	זה סעיף 72 – אנחנו לא נגיע אליו היום. 

תמר הקר:

"החלת הוראות על חברה שאינה בשליטת רשות מקומית
  סעיף 63 – יחולו הוראות מסויימות מפקודת החברות, היום זה החלק השישי, פרק ראשון, סימן ה' לחוק החברות.

היו"ר אברהם פורז:

	תבדקו את הסעיפים.

תמר הקר:

	המשך סעיף 63: "אף אם אינה חברה ציבורית כמשמעותה בחוק החברות". – היום זה נקרא חברה ציבורית. חברה נסחרת לפי חוק החברות נקראת חברה ציבורית. 

	"ואולם מינוי דירקטור מקרב הציבור או דירקטור חיצוני יהיה טעון אישור הממונה במקום אישור הוועדה..." – בפקודת החברות כבר אין ועדה. 

	השאלה אם אנחנו רוצים בכלל אישור הממונה לדירקטור חיצוני, או לא. 

דוברים:

	לא.

תמר הקר:

	אז בלי הסיפה הזאת. 

"תפקידי הדירקטוריון – סעיף 64"

	אנחנו כאן פירטנו את תפקידי הדירקטוריון. 

היו"ר אברהם פורז:

	יכולתם כל כך הרבה להעביר לתקנות. 

תמר הקר:

	אני רוצה באמת כאן להגיד שסעיף 92 לחוק החברות בעצם מייתר היום את הסעיף הזה, להערכתי. אני אולי ארצה להתייעץ על כך עם דידי.




היו"ר אברהם פורז:

	אני מקבל את הערכתך ואם אתם תחליטו שאתם רוצים להוריד את זה – זה בסדר. הבעיה היא שאם זו אגודה שיתופית, צריך כנראה להכניס שהם חייבים בזה, למרות שהם לא...  

תמר הקר:

	אני אתייעץ על כך עם דידי, או לפחות לעשות הפנייה במקום לפרט את זה.

"ישיבות הדירקטוריון
  סעיף 65(א), (ב)."

היו"ר אברהם פורז:

כל הדברים האלה היו צריכים להיות באיזשהן תקנות.

דנה ג'ורני:

	זה גם ציטוטים של חוקים שלמים, הכנסתם חוקים שלמים. 

תמר הקר:

	זה חוק החברות הממשלתיות.

דנה ג'ורני:

	אז למה אתם לא מפנים לחוק החברות הממשלתיות? 

היו"ר אברהם פורז:

	אפשר היה לדעתי גם בלי חוק החברות הממשלתיות. אפשר היה לעשות שהשר יכול להתקין תקנות לגבי זה, אבל אנחנו כבר בסרט הזה, נגמור אותו. 

תמר הקר:

"מנין חוקי בישיבות ולהחלטות
  סעיף 66."

היו"ר אברהם פורז:

	גברת הקר, אני לא בא אלייך בטענות, אבל אני חושב שאתם מתישים את הכנסת בדברים שהם באמת כל מיני TECHNICALITIES. 

תמר הקר:

	השאלה היא במאזן אם עדיף להתיש את הכנסת בשתיים-שלוש ישיבות ואחר כך שיהיה חוק ברור ושלא מתדיינים עליו בבתי משפט.

היו"ר אברהם פורז:

	לא, אבל נותנים הסמכה לשרים בתקנות והם מתקינים.


משה צור:

	אם מחר יתקנו את חוק החברות הממשלתיות, את הסעיף הזה ישכחו הרי, ואז שם נהיה מודרניים וכאן נהיה ארכאיים. 

תמר הקר:

	מה כאן ארכאי? אם יש משהו לגופו שמפריע לך – תגיד.

היו"ר אברהם פורז:

	לדעתי, הבעיה שזה מסוג הנושאים שצריכים  להיות בתקנות, בכלל לא בחקיקה ראשית, אבל טוב, תמשיכו.

דנה ג'ורני:

	קודם ציטטתם מחוק ניירות ערך, עכשיו אתם מצטטים מחוק החברות הממשלתיות. חבל. 

תמר הקר:

	אני יכולה את הסיפה הזאת לעשות בתקנות.

היו"ר אברהם פורז:

	עזבי, אני כבר לא רוצה להטריח אתכם. זה כבר לא עוזר לי הרבה.

יעקב כהן:

	אבל אין התייחסות למה שאמרת – במצב שזו אגודה שיתופית. 

היו"ר אברהם פורז:

	אמרנו – בשינויים המתחייבים.

תמר הקר:

"סעיף 66(א)(1) – עשוי להיות דירקטור חיצוני אחד, "אולם בדירקטוריון שמספר חבריו שבעה או יותר, בישיבה שהתכנסה בשל העדר מנין חוקי בישיבה קודמת, יהיה מנין חוקי שלושה חברי הדירקטוריון שבהם לפחות דירקטור חיצוני אחד".

דוברת:

	מקרב הציבור.

תמר הקר:

	היום זה נקרא חיצוני. 

"סעיף 66(א)(2).
   סעיף 66(ב), (ג)."


היו"ר אברהם פורז:

	מה קורה אם הם לא באים פעם אחר פעם? זו בעיה. מזל שהגדלנו לכם לתשעה, כי אם היו חמישה, הייתם כאן תקועים.

משה צור:

	אחרי שלוש פעמים מפטרים אותם. 

היו"ר אברהם פורז:

	בינתיים העסק תקוע. אני הייתי אומר שהמניין החוקי להחלטות יהיה שניים. תשקלו את זה. מבחינתי, אני מוכן לאשר לכם גם שניים. 

מירית דובר:

	היום יש לנו אחד. 

היו"ר אברהם פורז:

	אבל מה שאני עושה כאן עובר ביקורת של המליאה. שם יש התעמקות גדולה בעניין. 

תמר הקר:

"ועדות הדירקטוריון
  סעיף 67(א) - ... לוועדה של שלושה לפחות מבין חבריו, ואשר בה לפחות דירקטור חיצוני אחד."

  "סעיף 67(ב)."

היו"ר אברהם פורז:

	רשאי למנות. 

זוהר ינון:

	לא. 

היו"ר אברהם פורז:

	למה? מה איכפת לך?

זוהר ינון:

	לא, יש חשיבות מיוחדת לכל הנושא הזה.

היו"ר אברהם פורז:

	מה יוצא לכם אם זה שישה או תשעה?




תמר הקר:

	המליאה תעסוק.

היו"ר אברהם פורז:

	המליאה תעסוק בפיתוח. חייבים לעשות ועדת השקעות? 

משה צור:

	העתיקו את זה מחוק אחר.

היו"ר אברהם פורז:

	עזוב. הדירקטוריון רשאי למנות. 

תמר הקר:

	אולי נכתוב שאם לא – זה יהיה תפקידו. 

היו"ר אברהם פורז:

	אני מפחד שבוועדת ההשקעות יהיה קוורום אחד, לדירקטוריון יגיעו שניים. 

תמר הקר:

	את זה צריך לנסח קצת אחרת. 

"סימן ג': המנהל הכללי ועובדי החברה
  מינוי וכשירות מנהל כללי
  סעיף 68(א)."

היו"ר אברהם פורז:

	למה? ואם זו חברה קטנה באיזה מקום, והמנהל יכול לנהל אותה פעם בשבוע?

תמר הקר:

	העניין של קטנה או גדולה...

מירית דובר:

	למה נכנסים? זה הופך להיות חוק חברות שני. 

משה צור:

	זה לא יכול להיות ועדת השקעות של איש אחד, כי סעיף 64 – שם אישור תוכניות הפיתוח לא יכול להיות מאושר על ידי ועדת השקעות, אלא צריך להביא את זה  לדירקטוריון. 

היו"ר אברהם פורז:

	אני חושב שתעזבו את "ועיקר עיסוקו יהיה בניהולה". "המנהל הכללי לא יכהן כדירקטור", אחר כך ימנו אחד שיחליטו. לפעמים אדם טוב...

תמר הקר:

	עיקר זה לא אומר שלא יכולה להיות לו שליש משרה במקום אחר.

היו"ר אברהם פורז:

	לא, בדיוק הפוך. יכול להיות שזה השליש משרה.

תמר הקר:

	אז אני לא חושבת, זו חברה שנותנת שירות. 

היו"ר אברהם פורז:

	חברים, תשאירו את זה לשיקול דעת של הדירקטוריון. יכול להיות שימנו אחד, שזו משרה מלאה, אבל יכולה בהחלט להיות סיטואציה שזה מישהו מאד מוכשר שאולי התמחה ומנהל שלוש חברות כאלה. למה אתם צריכים את "ועיקר עיסוקו..."? אתם לא יודעים.

	אני לא אומר שלא, אבל אל תסגרו לעצמכם את האופציה. 

מירית דובר:

	כבר שכחתי במה ההצעה הזו מדברת – זה תאגידי מים וביוב. אתם נכנסים כאן לדברים שאני לא חושבת שצריך להיכנס אליהם. 

תמר הקר:

	אני אמחק גם את "לא יכהן כדירקטור", כי גם זה כבר כתוב בחוק החברות. 

"סעיף 68(ב)."

היו"ר אברהם פורז:

	איך יודעים? הם קובעים את כל הסיפור הזה של קלון, הדירקטוריון? זה לא 
IT GOES WITHOUT SAYING? זאת אומרת, בכל חקיקה שלא כתוב את זה, אפשר למנות קרימינלים?

גנה ג'ורני:

	לא, אבל חוק העונשין קובע את העבירות שיש עמן קלון. 

היו"ר אברהם פורז:

	לא, אבל עבירה שיש עמה קלון, כעיקרון – היא לא מונעת ממך לעסוק בנושאים שונים, אבל כאן הם רוצים למנוע ... – טוב, תשאירו את זה.

דנה ג'ורני:

	אתם יודעים שגם בכל העבירות של תאונות דרכים, יש הרבה עבירות שנחשבות עבירות שיש עמן קלון.



היו"ר אברהם פורז:

	לא, לא. נהיגה בשכרות אולי. 

תמר הקר:

"סעיף 68(ג), (ד)."

מירית דובר:

	ההתייעצות הזו – אנחנו הרי מגדירים בדיוק מי יכול להיות מנהל. למה אנחנו צריכים שוב התייעצות?

דנה ג'ורני:

	לא, כי יש חובה על פי חוק החברות הממשלתיות להתייעץ לפי הסעיף הזה.

מירית דובר:

	אז ממילא מפנים לסעיף. 

היו"ר אברהם פורז:

	עד שיתייעצו עם כולם, כבר החברה תהיה לא רלוונטית. 

תמר הקר:

"עובדים
  סעיף 69."

היו"ר אברהם פורז:

	זה ברור, זה בדרך המלך. 

תמר הקר:

"סימן ד': ביקורת פנימית
  ועדת ביקורת
  סעיף 70(א)."

"70(ב) ... יחולו עליה הוראות... " – כאן צריך שוב הוראות חלק רביעי, פרק רביעי לחוק החברות- "... אף אם אינה חברה ציבורית כמשמעותה בחוק החברות."

"מסירת דו"חות ביקורת
  סעיף 71(א), (ב)."








היו"ר אברהם פורז:

	כאן אנחנו צריכים לעצור, זמננו תם. 

	אני מודה לכם על שיתוף הפעולה. 

תמר הקר:

	תודה רבה לך. זה בהחלט היה יעיל היום.

היו"ר אברהם פורז:

	תתקיים ישיבה נוספת, שבה אנחנו נשתדל לעבור על הסעיפים עוד יותר מהר. תודה, הישיבה נעולה.


הישיבה ננעלה בשעה 14:00.



